PRITARTA

Vilkaviškio rajono savivaldybės administracijos direktoriaus

2018 m. balandžio 4 d. įsakymu Nr.V –ĮV-356

PATVIRTINTA

Kybartų mokyklos-darželio „Ąžuoliukas“

direktoriaus 2018 m. balandžio 5 d. įsakymu Nr. V - 32

**I SKYRIUS**

**BENDROSIOS NUOSTATOS**

1. **Informacija apie švietimo teikėją.**

Kybartų mokyklos-darželio „Ąžuoliukas“ ikimokyklinio ugdymo programa reglamentuoja ikimokyklinio ugdymo organizavimą įstaigoje.

Švietimo teikėjo oficialus pavadinimas – Vilkaviškio r. Kybartų mokykla-darželis „Ąžuoliukas“, trumpasis pavadinimas – mokykla-darželis „Ąžuoliukas“. Mokykla-darželis įregistruota Juridinių asmenų registre, kodas 190480361.

Teisinė forma – savivaldybės biudžetinė įstaiga.

Grupė – bendrojo lavinimo mokykla.

Tipas – pradinė mokykla.

Adresas – Vištyčio g. 38, LT-70428, Kybartai, Vilkaviškio r. savivaldybė. Mokykla-darželis turi skyrių, kurio adresas – Alyvų g. 1, Gudkaimio k., Kybartų sen., LT-70128, Vilkaviškio r. savivaldybė.

Pagrindinė paskirtis – bendrosios paskirties ikimokyklinis, priešmokyklinis, pradinis ugdymas.

Kitos paskirtys – ikimokyklinio ir priešmokyklinio amžiaus vaikų sveikatingumo ugdymas.

Ikimokyklinio ugdymo programą parengė Kybartų mokyklos-darželio „Ąžuoliukas“ direktoriaus 2015 m. gruodžio 31 d. įsakymu Nr. V-110 sudaryta darbo grupė. Idėjų ir pasiūlymų pateikė visi įstaigos pedagogai, vaikai ir jų tėvai.

1. **Vaikai ir jų poreikiai.**

Mokyklą-darželį lanko 1–6 metų vaikai. Grupės formuojamos pagal vaikų amžių.

Įstaigos ikimokyklinio ugdymo programa garantuoja vaikams galimybę rinktis veiklą pagal interesus ir poreikius. Visa mokyklos-darželio bendruomenė bendromis pastangomis tenkina vaikų poreikius, atsižvelgdama į sveikatos ypatumus, konkretų amžiaus tarpsnį. Įgyvendinant ikimokyklinio ugdymo programą, siekiama užtikrinti pagrindinių vaiko poreikių (judėjimo, saugumo, žaidimo, bendravimo, pažinimo, saviraiškos, emocinių) tenkinimą. Svarbiausi vaikų poreikiai yra žaisti, pažinti, kurti, eksperimentuoti ir pan. Nuolat tenkinami vaiko poreikiai būti sveikam, saugiam, daug žaisti, sportuoti, keliauti. Šiems poreikiams tenkinti naudojamos ne tik grupių patalpos, bet ir kitos erdvės: muzikos salė, sporto salė, kiemo, sporto ir žaidimų aikštelės, miesto aplinka. Vaikai turi galimybę ugdytis sveikoje ir saugioje aplinkoje: higienos reikalavimus atitinkanti vieta veiklai, tinkama mityba, poilsis ir laisvalaikis, atitinkantys jų amžių, sveikatą, poreikius. Ugdymas vyksta savitarpio pagarba, bendravimo ir bendradarbiavimo kultūra grįstoje aplinkoje.

Mokyklos-darželio „Ąžuoliukas“ prioritetas – vaikų sveikos gyvensenos nuostatų ir įgūdžių ugdymas. Nuo 2010 metų įstaiga yra Respublikinės ikimokyklinių įstaigų darbuotojų asociacijos „Sveikatos želmenėliai“ narė ir aktyviai dalyvauja asociacijos veikloje.

Ugdytiniai turi galimybę tobulinti savo gebėjimus ir talentus dalyvaudami įvairiuose respublikiniuose, rajoniniuose, įstaigos organizuojamuose projektuose, konkursuose, viktorinose, sportinėse varžybose, šventiniuose koncertuose, puoselėti savo kalbą, tarmę, perimti savo tautos kultūros papročius ir tradicijas. Įstaiga bendradarbiauja su VšĮ Nacionaline krepšinio akademija, su Kybartų miesto sporto klubu „Sveikata“ – vaikams sudarytos galimybės lankyti krepšinio ir futbolo treniruotes ir jose mokytis krepšinio ir futbolo žaidimų elementų. Dalis mokyklą-darželį lankančių vaikų turi kalbos ir komunikacijos sutrikimų, kuriuos šalinti padeda įstaigos logopedas. Atsižvelgiant į Vilkaviškio rajono švietimo pagalbos tarnybos vaiko tyrimo išvadas, rekomendacijas, pasiūlymus, tėvų norus, įstaigoje ugdomi vaikai, turintys ugdymosi sunkumų. Jie sėkmingai integruojami į bendrojo tipo grupes.

1. **Mokytojų ir kitų specialistų pasirengimas.**

Mokykloje-darželyje „Ąžuoliukas“ dirba išsilavinę ir kvalifikuoti pedagogai, gebantys keistis, aktyviai ieškantys naujovių ir jas įgyvendinantys.

Kybartų mokyklos-darželio „Ąžuoliukas“ Gudkaimio skyriuje dirba du ikimokyklinio ugdymo auklėtojai.

Pedagogailaikosi požiūrio, kad ikimokyklinio ugdymo įstaigoje kokybiškai ugdomas kiekvienas vaikas savo tempu žingsnis po žingsnio įgyja ikimokyklinio amžiaus vaikų pasiekimų apraše numatytas žinias, gebėjimus, nuostatas.

**Vaikų ugdymo procese akcentuojami esminiai pedagogo veiklos principai ir uždaviniai:**

* kurti žaidybinę aplinką – paruošti saugią vietą veiklai, parinkti priemones, žaislus;
* skatinti vaikus žaisti, žaisti kartu su jais;
* įsiklausyti į vaikų siūlomą žaidimų tematiką, padėti pasirinkti žaislus, žaidimus;
* ieškoti vaikų veiklai motyvavimo priemonių;
* savo pavyzdžiu rodyti, kaip bendrauti: pasisveikinti, padėkoti, paprašyti, pagirti, atsiprašyti;
* inspiruoti (pasiūlyti idėją, sudominti trumpalaikiais ir ilgalaikiais gamtos stebėjimais, sukurti probleminę situaciją, paskaityti literatūros kūrinį, paprašyti vaikų pagalbos ir kt.) vaikų veiklą mažomis grupelėmis;
* taikyti vaikų veikloje informacines komunikacines technologijas;
* supažindinti vaikus su įvairiais mokymosi būdais, skatinti vaikus rinktis ir išbandyti įvairias priemones, eksperimentuoti;
* turtinti vaiko patirtį: pokalbiai vaikams aktualiomis temomis, išvykos, stebėjimai, grožinės literatūros, tautosakos skaitymas, paveikslėlių žiūrėjimas, matytų televizijos laidų, filmų aptarimas, vaikų teatro pasirodymų organizavimas;
* skatinti vaikų savarankiškumą;
* organizuoti judrius ir ramius žaidimus, estafetes, varžytuves, sporto, sveikatingumo pramogas, akcijas;
* sužadinti vaikų kūrybiškumą;
* rengti kartu su vaikais vaikų darbelių parodėles;
* skatinti vaikų pirmuosius, savarankiškus dorovinius bei estetinius vertinimus;
* stebėti, fiksuoti, analizuoti vaikų veiklą;
* supažindinti tėvus su vaiko gebėjimais ir pasiekimais.

1. **Regiono ir švietimo teikėjo savitumas.**

Kybartai – antras pagal dydį Vilkaviškio rajono miestas, nuo rajono centro nutolęs 16 kilometrų į vakarus. **Tai** unikalus, didingos praeities pasienio miestas, besiribojantis su Kaliningrado sritimi. Geografinė Kybartų padėtis turi daug įtakos krašto išskirtinumui ir savitumui. Čia tarsi į vieną upę suteka įvairių konfesijų, tautybių žmonių gyvenimo istorija ir papročiai.

Kybartuose veikia įmonių ir įstaigų, kuriose Kybartų gyventojai užsidirba pragyvenimui: Kybartų geležinkelio stotis, geležinkelio pasienio kontrolės punktas, Kauno teritorinės muitinės Kybartų geležinkelio postas, Kauno teritorinės muitinės Kybartų kelio postas, Vilkaviškio priešgaisrinės gelbėjimo tarnybos Kybartų komanda, UAB „Belor“ ir kt. Veikia prekybos centrai „Maxima“, „Norfa“, „Iki Cento“, „Senukai“, privačios maisto ir pramoninių prekių parduotuvės.

Kybartų mokykla-darželis „Ąžuoliukas“ įsikūręs Č. Darvino seniūnaitijoje, daugiabučių namų mikrorajone. Be mokyklos-darželio, Kybartuose dar veikia vaikų globos namai ir kitos švietimo įstaigos: vaikų lopšelis-darželis „Kregždutė“, „Saulės“ progimnazija, Kristijono Donelaičio gimnazija, „Rasos“ specialioji mokykla.

Lopšelis-darželis „Ąžuoliukas“ buvo įsteigtas 1975 metais ir teikė ikimokyklinio ugdymo paslaugas. Vilkaviškio rajono valdybos 1992 m. rugsėjo 1 d. potvarkiu Nr. 159, įsteigta naujo tipo įstaiga – mokykla-darželis „Ąžuoliukas“, teikianti ikimokyklinio, priešmokyklinio ir pradinio ugdymo paslaugas.

Iki 2004 m. rugpjūčio 31 d. įstaiga priklausė Vilkaviškio rajono savivaldybės švietimo skyriaus buhalterijai, o nuo 2004 m. rugsėjo 1 d., siekiant didesnio finansinių išteklių naudojimo efektyvumo, mokyklai-darželiui buvo suteiktas finansinis savarankiškumas.

2004 m. gegužės 21 d. Vilkaviškio rajono savivaldybės tarybos sprendimu Nr. B-TS-327 prie mokyklos-darželio „Ąžuoliukas“ buvo prijungtas Gudkaimio darželis-mokykla „Spindulėlis“. Mokykla-darželis tapo bazine įstaiga, turinčia skyrių ir bendrą pavadinimą – „Ąžuoliukas“. Mokyklos-darželio „Ąžuoliukas“ savitumą išryškina jos misija, vizija ir vertybės.

**Vizija.** Kryptingai, efektyviai ir kūrybiškai dirbanti, sveikos gyvensenos nuostatas puoselėjanti, tęsianti ir kurianti tradicijas, diegianti naujoves įstaiga, vertinama Kybartų miesto ir visuomenės.

**Misija.** Teikti kokybišką, nuolat kintančios visuomenės reikmes atitinkantį ikimokyklinį (1–6 metų vaikams), priešmokyklinį (6–7 metų vaikams) ir pradinį ugdymą (7–11 metų vaikams)*,* kiekvienam vaikui sudarytipalankią ugdymosi aplinką, užtikrinančią prigimtinių, kultūros, socialinių, pažintinių poreikių tenkinimą ir sėkmingą tolimesnį mokymąsi.

**Vertybės:**

* + - 1. *Bendradarbiavimas* (laikydamiesi susitarimų, atsakingai drauge veikdami, siekiame bendro tikslo);
      2. *Pagarba* (kiekvienas žmogus – didelis ir mažas – svarbus, unikalus, gerbiame jį, vertiname jo nuomonę);
      3. *Kūrybiškumas* (eksperimentuojame, rizikuojame, priimame iššūkius ir atkakliai juos įgyvendiname);
      4. *Pozityvumas* (pasitikime savimi ir palaikome vieni kitus, kuriame draugišką mikroklimatą);
      5. *Kompetencija* (vertiname profesionalumą, nuolat tobulėjame, esame darbštūs, lankstūs, iniciatyvūs, pareigingi, atsakingai dirbame ir pasiekiame gerų ugdymo ir ugdymosi rezultatų);
      6. *Atvirumas* (esame atviri pasauliui: domimės kintančia aplinka, naujovėmis, galimybėmis, palankiai reaguojame į pokyčius).

Mokykloje-darželyje „Ąžuoliukas“ kuriamos savitos tradicijos. Bendruomenė pažymi valstybines šventes, puoselėja tautines tradicijas, organizuoja renginius, kalendorines šventes, sveikos gyvensenos nuostatas ugdančius ir puoselėjančius renginius.

Palaikomas glaudus ryšys su vietos bendruomene. Bendradarbiaujam su Kybartų kultūros centru, biblioteka. Vaikai dalyvauja, koncertuose, parodose, šventėse ir kt.

Sukurta įstaigos interneto svetainė (http://azuoliukaskybartai.lt/) ir mokyklos-darželio „Ąžuoliukas“ socialinio tinklo „Facebook“ paskyra padeda informuoti ir šviesti ugdytinių tėvus, mokyklos-darželio bendruomenę ir visuomenę.

1. **Tėvų (globėjų) ir vietos bendruomenės poreikiai.**

Įstaigoje bendraujama ir bendradarbiaujama su ugdytinių tėvais (globėjais). Tėvai (globėjai) pripažįstami tiesioginiais ugdymo proceso dalyviais, drauge su pedagogais sprendžiantys ugdymo įstaigos aplinkos kūrimo, vaiko ugdymo turinio, poreikių tenkinimo, rezultatų vertinimo klausimus. Tėvams (globėjams) stengiamasi padėti suprasti savo vaikų ugdymo(si) poreikius, ypatybes, tenkinti tėvų lūkesčius ir pageidavimus, t. y. užtikrinti socialinį vaiko saugumą, tenkinti jo individualius poreikius, sudaryti sąlygas asmenybės raiškai, kūrybiškumui, socializacijai. Įstaigoje siekiama padėti šeimai, ugdyti visas vaiko galias, lemiančias asmenybės vystymosi sėkmę, kaupti informaciją apie vaiką, numatyti vaiko ugdymo(si) darną garantuojančias sąlygas, įtraukti pačius tėvus į įstaigos gyvenimą, užtikrinti sąveiką tarp auklėtojo, vaiko ir šeimos.

Pedagogų uždaviniai bendraujant ir bendradarbiaujant su tėvais:

* užmegzti ir palaikyti abipusiai draugiškus, atvirus, neformalius santykius;
* pažinti artimiausią vaiko aplinką, šeimoje vyraujančias savitas ugdymo nuostatas;
* dalintis informacija apie mokyklos-darželio gyvenimą, sudominti vietos bendruomenės veikla;
* išklausyti tėvų nuomonę, pageidavimus ir stengtis į juos atsižvelgti;
* asmeniškai informuoti apie vaiko ugdymo(si) pasiekimus, drauge spręsti kilusias problemas;
* skatinti tėvų savivaldą;
* sukurti vaikui ramią ir sveiką aplinką;
* rūpintis vaiko gerove.

1. **Požiūris į vaiką ir jo ugdymą.**

Įstaigoje laikomasi nuostatos, kad kiekvienas vaikas yra unikalus ir turi teisę savaip mokytis, elgtis, turėti savų poreikių. Kiekvieno vaiko raida ir ugdymosi kelias skirtingi. Tai lemia skirtingas paveldimumas, bendravimo patirčių įvairovė bei aplinkos poveikis. Kiekvienas vaikas savyje slepia kažkokius lobius, o pedagogo pareiga – padėti skleistis kiekvieno vaiko individualumui ir tuos lobius atrasti. Unikalūs vaiko gebėjimai yra individualaus darbo su vaiku orientyras. Todėl pirmiausia pedagogas turi visapusiškai pažinti vaiką, įvertinti jo galimybes ir tik tada jis gali rinktis ugdymosi būdus, metodus, kurti ir pritaikyti ugdymosi aplinkas. Svarbiausia – pedagogo gebėjimas į viską žvelgti kūrybiškai ir pozityviai. Priklausomai nuo pedagogo nusiteikimo ir išmonės, kiekviena aplinka, kiekvienas daiktas gali tarnauti vaiko patirties, individualių, kūrybinių galių plėtotei. Todėl mūsų credo – „Daryk, ką gali, su tuo, ką turi, ten, kur esi“ (Teodoras Ruzveltas).

Mokykloje-darželyje pagrindinė vaikų veikla yra žaidimas. Žaisdami vaikai mokosi visuomeninių elgesio modelių, taisyklių prisitaikyti prie skirtingų socialinių kontekstų (šeima, mokykla, visuomenė), efektyviai ir konstruktyviai spręsti konfliktus, įsisąmonina vertybes, formuojasi  tautinio  identiteto  jausmą.

Ugdymo procese ypatingą vaidmenį atlieka pedagogas, kuris kuria pasitikėjimo jausmą, meilę, šilumą ir pagarbą. Ugdymo procese pedagogas atlieka pagalbininko ir vedlio vaidmenis, kai vaikas laisvai mokosi to, kas jam įdomu, ir atitinka individualius interesus. Pedagogas suteikia vaikui laisvę veikti, padeda atsiskleisti jo asmenybei, galioms. Ugdytiniai nėra pasyvūs stebėtojai, jie aktyviai dalyvauja priimdami sprendimus, kurie lemia jų laisvus pasirinkimus, interesų kryptis jie skatinami kritiškai ir aktyviai suvokti ugdomąją medžiagą, kūrybiškai ją analizuoti ir konstruoti, tyrinėti.

Vaiko ir pedagogo bendradarbiavimas skatina vaiko aktyvumą, ugdo įprotį prisiimti atsakomybę už individualios veiklos rezultatus.

Įstaigoje vadovaujamasi Jungtinių Tautų vaiko teisių konvencijos (ratifikuota 1995 m. liepos 3 d. LR įsakymu Nr. I-983) idėjomis: 27 straipsnyje teigiama, kad „valstybės dalyvės pripažįsta kiekvieno vaiko teisę turėti tokias gyvenimo sąlygas, kokių reikia jo fiziniam, protiniam, dvasiniam, doroviniam ir socialiniam vystymuisi“. Ši nuostata pabrėžia ugdymo(si) aplinkos įtaką vaiko ugdymosi kokybei. Mokykloje-darželyje kuriama saugi, tikslinga, funkcionali, užtikrinanti visapusišką vaikų ugdymą aplinka. Tobulinamas bendravimas ir bendradarbiavimas su ugdytinių tėvais, artimomis švietimo ir kultūros įstaigomis, stiprinamas komandinis darbas, vystoma projektinė veikla.

Jungtinių Tautų vaiko teisių konvencijos 29 straipsnyje teigiama: „valstybės dalyvės susitaria, kad vaiko lavinimo tikslas turi būti: c) ugdyti vaiko pagarbą tėvams, savo kultūriniam identitetui, kalbai ir vertybėms; šalies, kurioje vaikas gyvena <...>“. Šiame straipsnyje pabrėžiama kalbos ugdymo svarba vaiko pilietinės kultūros formavimui. Mokykloje-darželyje sudarytos sąlygos vaikų ankstyvajam rašytinės kalbos ugdymui, kalbinės kultūros formavimui, kūrybinių galių puoselėjimui. Vaikams, turintiems kalbos ir komunikacijos sutrikimų teikiamos logopedo paslaugos.

Ugdant vaikus, atsižvelgiama į berniukų ir mergaičių raidos, elgesio skirtumus, bei skirtingas socialines ir kultūrines sąlygas.

**II SKYRIUS**

**IKIMOKYKLINIO UGDYMO PRINCIPAI**

Įgyvendinant įstaigos Ikimokyklinio ugdymo programą: planuojant ugdymo turinį, metodus, parenkant priemones, kuriant ugdymosi aplinką, numatant pedagoginės sąveikos būdus, bendradarbiavimo su tėvais (globėjais), vietos bendruomene, socialiniais partneriais būdus ir formas, laikomasi šių ugdymo principų:

**Sveikatingumo principas** – sudaryta saugi aplinka, ugdoma nuostata laikytis asmens higienos, aktyvios veiklos. Ugdymo turinys orientuojamas į vaiko fizinio, psichinio ir socialinio ugdymo darną.

**Demokratiškumo** **principas** – šeimos ir įstaigos sąveika grindžiama tėvų ir pedagogų iniciatyvų derinimu, partnerystės plėtojimu, tėvų ir visuomenės pedagoginiu švietimu.

**Humaniškumo principas** – vaikas gerbiamas kaip asmenybė, pripažįstama vaiko vidinio pasaulio nepriklausomybė ir savarankiškumas, teisė gyventi ir elgtis pagal prigimtį bei asmeninę patirtį; ugdyti vaiką, atsižvelgiant į individualias jo savybes, ugdymo šeimoje tradicijas ir vaikų patirtį. Sudaromos sąlygos įvairių vaiko galių plėtojimuisi, harmoningam asmenybės vystymuisi.

**Tautiškumo principas** – ikimokyklinėje įstaigoje gaivinamos ir puoselėjamos tradicinės kultūros vertybės, auginamas doras, geras, orus, kūrybingas žmogus, formuojamos jo dorovinės nuostatos į aplinką.

**Visuminio** **ugdymo** **principas** – atsižvelgiama į vaiko raidos, vaikų kultūros dėsningumus ir siekiama visų vaiko galių plėtotės, tikslingai ugdomos vaiko vertybinės nuostatos, jausmai, mąstymas ir elgsena.

**Dermės** **principas** – derami šeimos ir įstaigos interesai, lūkesčiai dėl vaikų pasiekimų, ugdymo(si) būdų, rūpinamasi šeimos švietimu.

**Tęstinumo** **principas** – tęsiamas šeimoje pradėtas pozityvus vaiko ugdymas, siekiama, kad vaikas darniai pereitų nuo ugdymosi ikimokyklinėje grupėje prie ugdymosi priešmokyklinėje grupėje, o vėliau ir mokykloje.

**Individualizavimo principas** – ugdymas grindžiamas kiekvieno vaiko asmenybės pažinimu, ugdymo(si) poreikių pripažinimu, numatant veiklas ir sudarant sąlygas kiekvienam vaikui ugdytis ir tobulėti.

**Prieinamumo –** sudaryti sąlygas ugdytis socialinės atskirties, specialiųjų ugdymosi poreikių ir (ar) gabiems vaikams.

**Integralumo (visuminio ugdymo) principas** – atsižvelgiama į kiekvieno vaiko patirtį, socialinę kultūrinę aplinką, jo ugdymosi poreikius ir galimybes, interesus, pažinimo stilių, lytį, temperamentą, prireikus – specialiuosius ugdymosi poreikius; vaiko raidos, vaikų kultūros dėsningumus ir siekiama visų vaiko galių plėtotės, tikslingai ugdomos vaiko vertybinės nuostatos, jausmai, mąstymas ir elgsena.

**Socialinio kultūrinio kryptingumo** – ugdymas grindžiamas žmogiškosiomis, tautinėmis ir pilietinėmis vertybėmis, orientuotas į vaiko gyvenimui reikalingų socialinių, kultūrinių kompetencijų plėtojimą, tolerancijos ugdymą.

**III SKYRIUS**

**TIKSLAS IR UŽDAVINIAI**

**Ikimokyklinio ugdymo programos tikslas.** Atsižvelgiant į vaiko prigimtines galias, jo individualią patirtį, vadovaujantis raidos dėsningumais, padėti vaikui išsiugdyti savarankiškumo, sveikos gyvensenos, pozityvaus bendravimo su suaugusiaisiais ir vaikais, kūrybiškumo, aplinkos, savo krašto ir šalies pažinimo, mokėjimo mokytis pradmenis.

**Ikimokyklinio ugdymo programos uždaviniai.** Atsižvelgiant į kiekvieno vaiko unikalumą bei poreikius, užtikrinant saugią, ugdymąsi skatinančią aplinką, dialogiška sąveika grindžiamą tikslingą ugdymą ir spontanišką vaiko ugdymąsi, siekti, kad vaikai:

* Plėtotų individualias fizines, socialines, pažinimo, kalbos ir bendravimo, kūrybines galias, pažintų ir išreikštų save.
* Pozityviai bendrautų ir bendradarbiautų su suaugusiaisiais ir vaikais, mokytųsi spręsti kasdienes problemas, atsižvelgti į savo ir kitų ketinimus, veiksmų pasekmes.
* Aktyviai dalyvautų ir kūrybiškai išreikštų save šeimos, ugdymo įstaigos ir vietos bendruomenės gyvenime.
* Mokytųsi pažinti ir veikti: žaistų, keltų klausimus, tyrinėtų, rinktųsi veiklos būdus ir priemones, samprotautų apie tai, ko išmoko, numatytų tolesnės veiklos žingsnius.

**IV SKYRIUS**

**UGDYMO TURINYS, METODAI IR PRIEMONĖS**

**PIRMASIS SKIRSNIS**

**UGDYMO TURINYS**

Kybartų mokykloje-darželyje „Ąžuoliukas“ kuriama visiems vaikams draugiška, emociškai saugi ugdymo, o ne mokymo įstaiga. Kasdieninis vaikų gyvenimas įstaigoje pripažįstamas kaip neatsiejama ugdymo turinio dalis. Jis pritaikytas vaikui, turiningas, įdomus, grindžiamas pozityviu bendravimu ir bendradarbiavimu.

Ikimokyklinio ugdymo programos turinys orientuotas į vaiko pasiekimų ugdymą(si). Ikimokyklinio ugdymo turinys planuojamas ir organizuojamas vadovaujantis Ikimokyklinio amžiaus vaikų pasiekimų aprašu. Siekiant visuminio vaiko asmenybės ugdymosi ir atsižvelgiant į vaiko raidos bei ugdymosi ypatumus, išskiriama 18 ugdymosi pasiekimų sričių. Ugdant vaiką, siekiama, kad jis augtų orus, smalsus, bendraujantis, sveikas, kuriantis, sėkmingai besiugdantis. Vadovaujantis šiais ugdymo lūkesčiais, ugdymosi pasiekimų sritys jungiamos į 6 grupes (žr. 1 paveikslą).

Pasiekimų sritys yra lygiavertės. Jos apima svarbiausius vaiko nuo gimimo iki šešerių metų pasiekimus.

Įgyvendinant ikimokyklinio ugdymo turinį, žvelgiama iš vaiko perspektyvos – vaikas pripažįstamas kaip savo poreikius, interesus bei patirtį turinti individualybė, gebanti autentiškai mokytis ir kaupti patirtį bendradarbiaudama su pedagogais ir kitais vaikais. Kiekvieno vaiko ugdymosi pažangai būdingi tie patys žingsniai, tačiau dėl kiekvieno vaiko gyvenimo patirties ir ugdymosi skirtybių, to paties amžiaus vaikų pasiekimai gali skirtis. Kiekvienoje ugdymo srityje išskirti sąlyginiai ugdymosi sričių rezultatai, kurie reiškiasi per vaiko vertybines nuostatas ir esminius gebėjimus.

Programoje išskirtos trys ugdymo turinio sudedamosios dalys:

* Vertybinė nuostata, esminis gebėjimas;
* 1,5–3 m. vaikų veiksenos;
* 3–5 (6) m. vaikų veiksenos.

Pirmoje skiltyje „Vertybinė nuostata, esminis gebėjimas“ aprašyta pagrindinė tam tikros ugdymo(si) srities nuostata ir gebėjimas, remiantis „Ikimokyklinio amžiaus vaikų pasiekimų aprašu“.

Antroje skiltyje „Veiksenos“ numatyta, ką galėtų veikti 1,5–3 metų vaikas, kad įgytų siektinus gebėjimus, žinias, supratimą.

Trečioje skiltyje „Veiksenos“ numatyta, ką galėtų veikti 3–5 (6) metų vaikas, kad įgytų siektinus gebėjimus, žinias, supratimą.

**ORUS**

|  |  |  |
| --- | --- | --- |
| **SAVIVOKA IR SAVIGARBA** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Save vertina teigiamai.  *Esminis gebėjimas*  Supranta savo asmens tapatumą („aš esu, buvau, būsiu“), pasako, kad yra berniukas / mergaitė, priskiria save savo šeimai, grupei, bendruomenei, pasitiki savimi ir savo gebėjimais, palankiai kalba apie save, tikisi, kad kitiems jis patinka, supranta ir gina savo teises būti ir žaisti kartu su kitais. | * Žaisdamas ir bendraudamas mokosi suprasti, pavadina savo jausmus, įvardija norus. * Paskatintas dalijasi savo žaislais. * Vartydamas knygeles, nuotraukas, bendraudamas įvardija ir parodo ne tik savo, bet ir draugo kūno dalis, įvardija ar tai berniukas, ar mergaitė. * Parodo, kad atpažįsta save veidrodyje. * Reaguoja į pagyrimus ir pastabas, pasitiki grupėje dirbančiais suaugusiaisiais, palankiai sąveikauja su kitais į grupę ateinančiais žmonėmis. * Vadina save vardu, parodo draugus, pasakodamas apie savo veiklą vartoja žodžius: „mano“, „aš“, „man“. | * Žino, kas sudaro šeimą, išvardija šeimos narių vardus, papasakoja apie tėvelių darbą. * Kalbėdamas vartoja žodžius „mano“, „tavo“, „aš berniukas“, „aš mergaitė“ „man priklauso“ ir pan. * Pasako, kad yra lietuvis, gyvena Lietuvoje, gieda himną, atpažįsta herbą, dailės darbeliuose vaizduoja Lietuvos vėliavą. * Kuria Lietuvos žemėlapį su auklėtoja. * Pasakoja apie savo išvaizdą, jos pasikeitimus, išvardija savo kūno dalis, kam reikalingos kojos, rankos, nosis ir pan. * Žaidžia „šeimos“ žaidimus, įvardydamas vaidmenis: „mama‘, „senelis“, „teta“ ir pan. * Su tėveliais rengia savo šeimos pristatymą. * Atlikęs kai kuriuos darbus, didžiuojasi, kad pavyko, džiaugiasi su auklėtoja, šeimos nariais. * Žaisdamas, diskutuodamas įvertina poelgius, nusako, ką reiškia būti mandagiu, draugišku, rūpestingu ir pan. * Žiūrėdamas animacinius filmukus, klausydamas pasakų nusako gerus ir blogus personažus, jų poelgius. |
| **EMOCIJŲ SUVOKIMAS IR RAIŠKA** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Domisi savo ir kitų emocijomis bei jausmais.  *Esminis gebėjimas*  Atpažįsta bei įvardina savo ir kitų emocijas ar jausmus, jų priežastis, įprastose situacijose emocijas ir jausmus išreiškia tinkamais, kitiems priimtinais būdais, žodžiais ir elgesiu atliepia kito jausmus (užjaučia, padeda). | * Vartoja žodžius: „liūdnas“, „linksmas“, „piktas“, „geras“ ir pan. * Rodo užuojautą draugui, kartu džiaugiasi. * Parodo mimika savo emocinę būseną: linksmas, piktas, liūdnas ir kt. | * Žaisdamas, kūno raiška, mimika imituoja įvairias emocines būsenas. * Žaidžia žaidimus: „Kalbėkime be žodžių“. * Pastebi draugo emocinę būseną: kartu džiaugiasi, paguodžia, paglosto. * Dalyvauja akcijose: „Savaitė be patyčių“, „Tolerancijos diena“ ir pan. * Žaidžia mimikos, nuotaikos žaidimus stebėdamas save veidrodyje, atkartodamas draugo mimiką. * Žaidžia su nuotaikų kortelėmis. * Dalyvauja diskusijose: „Kas gerai ir kas blogai“, klausytų pasakėlių, stebėtų spektaklių, animacinių filmukų aptarimuose. |
| **SAVIREGULIACIJA IR SAVIKONTROLĖ** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Nusiteikęs valdyti emocijų raišką ir elgesį.  *Esminis gebėjimas*  Laikosi susitarimų, elgiasi mandagiai, taikiai, bendraudamas su kitais bando kontroliuoti savo žodžius ir veiksmus (suvaldo pyktį, neskaudina kito), įsiaudrinęs geba nusiraminti. | * Nueina šalin, jeigu kas nepatinka, atsisako bendros veiklos. * Noriai laikosi dienos ritmo: žaidžia, plaunasi rankas, eina miegoti, valgyti, pasivaikščioti ir kt. * Kartoja patikusius žaidimus, laikosi jų tvarkos. | * Kartu su auklėtoja kuria grupės susitarimus. * Žaisdamas žaidimus laikosi jų taisyklių. * Pastebi, jei kiti vaikai nesilaiko grupės susitarimų, pats stengiasi jų laikytis. * Stengiasi susitvardyti konfliktinėje situacijoje, prašo suaugusiojo patarimo. * Dalyvauja situaciniuose žaidimuose „Kaip nesusipykti su draugu, mama, tėčiu“. * Žaidžia kortelių žaidimą „Vaikų teisės ir pareigos“. |
| **SANTYKIAI SU BENDRAAMŽIAIS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Nusiteikęs geranoriškai bendrauti ir bendradarbiauti su bendraamžiais.  *Esminis gebėjimas*  Supranta, kas yra gerai, kas blogai, draugauja bent su vienu vaiku, palankiai bendrauja su visais (supranta kitų norus, dalijasi žaislais, tariasi, užjaučia, padeda), suaugusiojo padedamas supranta savo žodžių ir veiksmų pasekmes sau ir kitiems. | * Žaisdamas kalbina kitus vaikus, atsiliepia į kvietimą bendrauti. * Pradeda dalintis daiktais, žaislais. * Džiaugiasi svečiais grupėje, noriai svečiuojasi kitoje grupėje. * Domisi kitų vaikų veikla, ją stebi, mėgdžioja. | * Žaidžia grupinius žaidimus, tariasi dėl vaidmenų, siūlo idėjas. * Palaukia eilėje, kol kitas pažais su norimu žaislu. * Dalyvauja diskusijose: „Draugiškas ir nedraugiškas“, „Kaip gyventi taikoje“. * Su draugais kuria grupinius plakatus, knygeles, žemėlapius. * Dalijasi su bendraamžiais savo rūpesčiais, patyrimais, domisi jų jausmais, užjaučia, pasiūlo savo pagalbą. |
| **SANTYKIAI SU SUAUGUSIAISIAIS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Nusiteikęs geranoriškai bendrauti ir bendradarbiauti su suaugusiaisiais.  *Esminis gebėjimas*  Pasitiki pedagogais, juos gerbia, ramiai jaučiasi su jais kasdienėje ir neįprastoje aplinkoje, iš jų mokosi, drąsiai reiškia jiems savo nuomonę, tariasi, derasi; žino, kaip reikia elgtis su nepažįstamais suaugusiaisiais. | * Džiaugiasi svečiais grupėje, noriai svečiuojasi kitoje grupėje. * Pradeda žaisti „šeimos“ žaidimus. * Ramiai atsisveikina su tėvais. * Išlieka ramus grupėje apsilankius nepažįstamiems žmonėms. | * Lengvai atsisveikina su tėveliais, džiaugsmingai juos pasitinka po išsiskyrimo. * Samprotauja, ką darytų, kur kreiptųsi nutikus nelaimei. * Drąsiai diskutuoja su suaugusiais, išreiškia savo nuomonę (net ir skirtingą). * Dalinasi su grupėje dirbančiais suaugusiaisiais savo rūpesčiais, patyrimais, domisi jų jausmais. |

**SMALSUS**

|  |  |  |
| --- | --- | --- |
| **APLINKOS PAŽINIMAS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Nori pažinti bei suprasti save ir aplinkinį pasaulį, džiaugiasi sužinojęs ką nors nauja.  *Esminis gebėjimas*  Įvardija ir bando paaiškinti socialinius bei gamtos reiškinius, apibūdinti save, savo gyvenamąją vietą, šeimą, kaimynus, gyvosios ir negyvosios gamtos objektus, domisi technika ir noriai mokosi ja naudotis. | * Kartu su suaugusiuoju sodina, stebi kaip auga, žydi grupės ir darželio kiemo erdvėje „Žalia stotelė“ pasodinti augalai. * Pasako savo, mamos, brolio ir kitų šeimos narių vardus. * Daug klausinėja „Kas čia?“ * Žino, kur eiti, kai suaugęs kviečia „į salę“, „į miegamąjį“, „į rūbinėlę“, „į smėlio dėžę“ ir t. t. | * Žaisdamas „šeimos“ žaidimus, imituoja tėvelių profesijas, „keliauja“ į jų darbovietes. * Padedant tėveliams, kuria šeimos medį. * Lankosi Kybartų bibliotekoje, poliklinikoje ir kitose miestelio lankytinose vietovėse. * Rūšiuoja šiukšles grupėje, išvykose į gamtą, švarina aplinką, surenka šiukšles. * Su auklėtoja kuria elgesio gamtoje taisykles. * Su suaugusiaisiais rengia Kalėdų, Velykų, ir kitų švenčių dekoracijas, aprangą, scenarijų, simboliką. * Ryto rate pasakoja apie orą, metų laiką, jų požymius. * Maisto gaminimo centre gamina daržovių, vaisių salotas. * Žaidžia kūrybinius-siužetinius žaidimus: „biblioteka“, „koncertas“, „bankas“, „parduotuvė“, „oro uostas“, „autoservisas“. * Žaidžia su kortelių žaidimais, loto: „Metų laikai“, „Gėlių loto“ , „Gyvūnai“, „Paukščiai“, „Profesijos“. |
| **SKAIČIAVIMAS IR MATAVIMAS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Nusiteikęs pažinti pasaulį skaičiuodamas ir matuodamas.  *Esminis gebėjimas*  Geba skaičiuoti daiktus, palyginti daiktų grupes pagal kiekį, naudoti skaitmenis, apibūdinti daikto vietą eilėje, sudaryti sekas.  Geba grupuoti daiktus pagal spalvą, formą, dydį. Jaučia dydžių skirtumus, daikto vietą ir padėtį erdvėje. Supranta ir vartoja žodžius, kuriais apibūdinamas atstumas, ilgis, masė, tūris, laikas. Pradeda suvokti laiko tėkmę ir trukmę. | * Aplinkoje pastebi ir pasako daug ar mažai daiktų, žaislų. * Žaidžia didaktinius žaidimus: „Daugiau-mažiau“, „Suverk sagas“, „Sudėk į eilę“. * Padalina po vieną vaišes vaikams. * Skaičiuoja savo metus rodydamas pirštukus. * Atrenka ir pasako, kuris žaislas yra didelis, kuris mažas; storas ar plonas; toks pat – ne toks pat. * Žaidžia didaktinius žaidimus: „Ant stalo- po stalu“, „Arti – toli“. * Žaidžia žaidimą „Surask tokios pat spalvos daiktą“. * Žaidžia su įvairių figūrų žaislais, kaladėlėmis. * Žaidžia slėpynių su žaislais, vaikais. | * Ryto rate skaičiuoja mergaites ir berniukus, padedant auklėtojai ir visus vaikus. * Skaičiuoja savo pirštukus. * Žaidžia žaidimus: „Surask ir padėk tiek pat“, „Kur daugiau, mažiau“, „Parduotuvė‘. * Lanksto popierių pusiau, į 2, 4 dalis. * Žaidžia žaidimus su skaitmenų kortelėmis, pritaiko atitinkamą skaitmenį daiktų grupei. * Žaisdami išsiskaičiuoja naudodami skaičiuotes. * Sprendžia, kaip padalinti visiems po lygiai įvairius daiktus. Žaidžia žaidimą „Stebuklingas maišelis“. * Grupės aplinkoje suranda panašių formų daiktus į nurodytas geometrines figūras. * Žaidžia stalo žaidimus: „Surask tokią pačią spalvą“, „Surask gėlytei antrą pusę“, dėlioja dėliones. * Žaidžia rato žaidimus su spalvota guma, parašiutu. * Lygina pastatytus statinius: kuris didesnis, ilgesnis, platesnis, storesnis. * Žaidžia žaidimus judėdamas erdvėje nurodytomis kryptimis. * Savo pasakojimuose naudoja sąvokas „šiandien“, „rytoj“, „laisvadienis“. * Klausinėja, kiek laiko žaisime, kelinta valanda, už kiek laiko eisime miegoti, kiek liko laukti iki kito gimtadienio. * Kuria kalendorių, žaidimuose naudoja smėlio laikrodį. * Kurdamas paveikslus, sudėlioja žmogaus, gyvūnėlio kūną iš įvairių figūrėlių. |

**BENDRAUJANTIS**

|  |  |  |
| --- | --- | --- |
| **SAKYTINĖ KALBA** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Nusiteikęs išklausyti kitą ir išreikšti save bei savo patirtį kalba.  *Esminis gebėjimas*  Klausosi ir supranta kitų kalbėjimą, kalba su suaugusiaisiais ir vaikais, natūraliai, laisvai išreikšdamas savo išgyvenimus, patirtį, mintis, intuityviai junta kalbos grožį. | * Sako „ačiū“, „prašom“. * Pasakoja apie matytas televizijos laidas vaikams. * Bendraudamas mėgdžioja suaugusiųjų kalbėseną. * Atlieka nesudėtingus nurodymus. * Varto, „skaito“ knygeles. * Žaidžia pirštukų žaidimus. * Žaidinamas suaugusiojo, atsiliepia kalba, mimika, muzikiniu intervalu. * Kalbėdamas derina žodžius gimine, skaičiumi, pradeda naudoti prielinksnius „į“, „po“, „ant“. | * Dalinasi patirtais įspūdžiais su draugais, auklėtoja. * Žaidžia kūrybinius žaidimus, pasiskirstydami vaidmenimis: mama, pardavėjas, gydytojas, direktorius. * Žaidžia stalo žaidimus: „Daiktai“, „Kas netinka“, „Kur dirba“, „Žaislų parduotuvė“. * Žaidžia loto: „Kas tai?“, „Girdžiu tą patį“. * Žaidžia žaidimus: „Sugauk garsą“, „Koks pirmas tavo vardo garsas”“. * Deklamuoja eilėraščius, seka pasakas be galo. * Žaidžia žaidimus: „Didelis – mažas“, „storas – plonas“. * Kuria siužetinius žaidimus: „Teatras“, „Mano svajonė“, „Seku pasaką“. * Žaidžia užsieniečius, „kalba“ jų kalba. * Domisi aplinka, klausinėja „Iš kur?“, „Kodėl?“, „Kaip auga?“ ir pan. |
| **RAŠYTINĖ KALBA** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Domisi rašytiniais ženklais, simboliais, skaitomu tekstu.  *Esminis gebėjimas*  Atpažįsta ir rašinėja raides, žodžius bei kitokius simbolius, pradeda skaitinėti. | * Keverzoja vertikaliomis ir horizontaliomis linijomis. * Spalvina paveikslėlius. * Bando „rašyti“. * Vartydamas knygeles, klausinėja suaugusiojo „kas čia?“ * Domisi aplinkoje esančiomis raidėmis, simboliais, pastebi panašumus. * Kuria išgalvotus pasakojimus piešiniais, žodžiais. | * Vartydamas knygeles, ieško savo vardo raidės. * Klausinėja „skaitydamas“ grupėje, gatvėje esančius užrašus, pats bando skaityti. * Gamina knygeles, jas skaito. * Išbandydamas aplinkoje esančias rašymo, vaizdavimo priemones kuria pasakojimą ant smėlio, sniego, lapo. * Džiaugiasi suradęs žinomas raides knygelėje, gatvės reklamose. * Žaidžia žaidimus „Ilgas – trumpas žodis“, „Kiek kartų suplojai?“, „Surask tokią pačią raidę“. * Žaisdami siužetinius žaidimus įvardija, kad vilkas – piktas, princesė – graži ir pan. * Nupiešęs piešinį, pasirašo ar nukopijuoja savo vardą. * Savo knygelėse prie nupieštų objektų parašo „mama“, „tėtė“. * Žaidžia kortelių žaidimus: „Raidės“, „Raidžių loto“. * Žaidžia pasiūlytus, išmoktus pirštukų žaidimus. * Lape ritmiškai atkartoja tą patį ornamentą. |

**SVEIKAS**

|  |  |  |
| --- | --- | --- |
| **KASDIENINIO GYVENIMO ĮGŪDŽIAI** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Noriai ugdosi sveikam kasdieniam gyvenimui reikalingus įgūdžius.  *Esminis gebėjimas*  Tvarkingai valgo, savarankiškai atlieka savitvarkos veiksmus: apsirengia ir nusirengia, naudojasi tualetu, prausiasi, šukuojasi. Saugo savo sveikatą ir saugiai elgiasi aplinkoje. | * Bando segti sagas, varstyti raištelius, apsiauti batukus, apsirengti ir nusirengti padedant suaugusiam. * Paprašo ar parodo, kad nori į tualetą, padedamas suaugusiojo susitvarko. * Valgo šaukštu beveik neišliedamas, geria iš vaikiško puodelio. * Padeda suaugusiesiems į vietą sudėti žaislus ir priemones. * Padedant auklėtojai, nusiplauna ir nusišluosto rankas, veidą. * Žaisdamas prausia, valgydina, rengia lėles, žaislus. | * Žaidžia žaidimus: „Svečiuose“, „Kavinėje“. * Rengia, prižiūri lėlės, jas prausia, šukuoja. * Žaidžia stalo žaidimus: „Sveikas maistas“, „Vasaros ir žiemos apranga“. * Dalyvauja diskusijose: „Ką valgome ir ko nereikėtų valgyti“, „Kodėl reikia laikytis tvarkos ir švaros“. * Kuria patiekalų receptų knygeles padedant suaugusiesiems. * Žaidžia žaidimus: „Kaip rengtis“, „Apsirenkim – nusirenkim“, „Svečiuose paršiukas Čiukas“. * Žaidžia žaidimus: „Suvarstyk batą“, „Susek sagas“. * Gamina su suaugusiaisiais sveikus patiekalus: salotas, arbatas, užkandžius. * Dalyvauja probleminiuose pokalbiuose: „Pavojus namuose, gatvėje“, „Pavojingi daktai“. |

|  |  |  |
| --- | --- | --- |
| **FIZINIS AKTYVUMAS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Noriai, džiaugsmingai juda, mėgsta judrią veiklą ir žaidimus.  *Esminis gebėjimas*  Eina, bėga, šliaužia, ropoja, lipa, šokinėja koordinuotai, išlaikydamas pusiausvyrą, spontaniškai ir tikslingai atlieka veiksmus, kuriems būtina akių-rankos koordinacija bei išlavėjusi smulkioji motorika. | * Veria ant virvutės sagas. * Įkerpa popieriaus kraštą. * Meta, gaudo, spiria kamuolį norima kryptim. * Vejasi kamuolį, juda paskui suaugusįjį rastomis pėdomis smėlyje, sniege. * Laikydamasis suaugusiojo rankos ar turėklų, užlipa ir nulipa laiptais. * Bėgioja salėje nurodyta kryptim, reaguoja į signalą (sustoja, vėl pradeda judėti), juda greičiau ir lėčiau. * Perlipa, peršoka pralenda kliūtį. * Supasi sūpuoklėse, nusileidžia čiuožyne. * Juda įvairiais būdais: ropoja, bėga, šokinėja. | * Žaidžia žaidimus „Daryk kaip aš“, „Aukštyn – žemyn“, „Atsargiai – kliūtis“. * Žaidžia gaudynes, slėpynes. * Rungtyniauja estafetėse: „Perduok kamuolį“, „Bulvių maišas“, „Kas taiklesnis?“, „Perduok kitam“. * Karpo paveikslėlius iš žurnalų, laikraščių, pripiešia elementus. * Žaidžia futbolą, krepšinį. * Dalyvauja ryto mankštose, mankštų pertraukėlėse. * Žaidžia žaidimus „Tilteliu skubu“, „Garnys“, „Peršok per upelį“. * Dalyvauja sportiniuose rytmečiuose, varžybose, sveikatingumo dienose. * Lipa kopėtėlėmis, laiptais, gimnastikos sienele. |

**KURIANTIS**

|  |  |  |
| --- | --- | --- |
| **MENINĖ RAIŠKA** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Jaučia meninės raiškos džiaugsmą, rodo norą aktyviai dalyvauti meninėje veikloje.  *Esminis gebėjimas*  Spontaniškai ir savitai reiškia įspūdžius, išgyvenimus, mintis, patirtas emocijas muzikuodamas, šokdamas, vaidindamas, vizualinėje kūryboje. | * Pūsdamas įvairiais būdais muilo burbulus (per šiaudelį, į lapą) tapo paveikslą. * „Važiuoja vežimėliu“ porose laisva kryptim. * „Šoka“ laisvais judesiais. * Žaidžia žaidimus: „Suskaičiuok dantukus“, „Išdykęs liežuvėlis“, „Šokantis balionėlis“ ir pan. | * Atlieka daineles „Varlytės gripas“, „Meškiuko sloga“ ir pan. * Žaidžia imitacinius muzikinius ratelius: „Jei nori būti sveikas“, „Pauzių samba“, „Beždžioniukų šokis“. * Žaidžia artikuliacijos, kvėpavimo žaidimus: „Dramblys“, „Pūsk, balionėlį“, „Liūtas pabudo“ ir kt. * Žaidžia vaidybinius žaidimus: „Pas gydytoją“, „Sporto klube“. * Kuria plakatus, koliažus „Sveiko maisto piramidė“, „Sveiko maisto lėkštė“, „Pagalbos telefonai“. * Su auklėtoja gamina varžybų atributiką: plakatą, vėliavėlę, emblemą. |
|  | **DAILĖ**   * Ant didelio lapo keverzoja, paišena braižo, suka įvairias linijas, naudoja įvairias piešimo, tapymo priemones (guašas, akvarelė, klijai). * Tapo pirštukais, delnukais, štampuoja, taškuoja. * Ką nors vaizduodamas, kalba, komentuoja, džiaugiasi savo darbu. * Tapo ant gamtinės medžiagos. * Piešia kreidelėmis ant sienos, asfalto, lentos. * Suka, kočioja iš vieno gabalo plastilino. * Išbando taškymo būdą, pučia per šiaudelį. * Piešia pagaliukais ant sniego, smėlio. * Pripiešia reikiamas detales (siūlą balionėliui ir kt.). * Priklijuoja 1–2 figūras, panaudodamas sausus klijus. * Kartu su suaugusiuoju rengia darbų parodėles. | **DAILĖ**   * Išbando įvairias technika**s**: tapybos, piešimo, dekupažo, skrebinimo ir kt. * Varto dailės kūrinių reprodukcijų albumus, juos komentuoja. * Kuria ryto, dienos, savaitės mandalas, supranta jų kūrimo principus. * Piešia dvipusius piešinius per organinį stiklą. * Kuria grupinius vitražus, mozaikas „Metų laikai“, „Akvariumas“ ir pan. * Gamina, dekoruoja dovanų dėžutes. * Bando kurti netradicinius piešinius su akmenukais, karoliukais, gamtine medžiaga, sagom. * Su pedagogu gamina savo vardinį antspaudą iš plastiko, kamštinės medžiagos. * Kuria grafikos darbelius su tušu, geliniu tušinuku, rėžtuku ir pan. * Lieja akvareles, panaudoja siūlus, dažus, medžiagas, kempinėles. * „Skaito“ spalvų piešinius. * Dekoruoja įvairiais ornamentais, linijomis ir formomis vazeles, namelius, dėžutes ir pan. |
|  | **VAIDYBA**   * Žaisdamas mėgdžioja suaugusiųjų veiksmus, balsus. * Paprašytas pamėgdžioja personažą pakeistu balso tembru. * Imituoja matyto filmuko veikėjų balsus, veiksmus. * Žaidžia pirštukų žaidimus. * Kartu su suaugusiuoju kuria siužetinį epizodą, miniatiūrą: atlieka imitacinius veiksmus, garsus. * Žaidžia su pirštų ir pirštininėmis lėlėmis. * Imituoja gyvūnėlio judesius, skleidžiamus garsus. * Žaidinamas išgauna imitacinius garsus su aplinkos daiktais, vaikiškais muzikos instrumentais siužetiniame epizode. | **VAIDYBA**   * Kuria ir žaidžia siužetinius šeimos, profesijų, žaidimus mimika, balsu, judesiais pamėgdžiodamas vaidinamą personažą. * Vaidina pačių sugalvotus siužetus „čia ir dabar“ stalo teatre su pasirinktomis lėlėmis. * Išbando lėles ant pirštų, pirštinines lėles. * Lankosi atvažiuojamuose spektakliuose darželyje, lėlių teatre. * Kuria trumpas improvizacijas pagal žinomas pasakas ar pačių sugalvotas: „Kelionė“, „Katinėlis ir gaidelis“, „Pirštinė“, „Ropė“ ir kt. * Vaidindamas palaiko bendravimą su publika, pažvelgdamas į žiūrovus. * Vaidindamas žinomas istorijas sukuria savo pabaigas: pvz.: katinas pelių nebegaudo, o ėda kačių maistą. * Muzikiniuose rateliuose, formulinėse dainose „Aguonėlė“, „Lėk, bitele“, „Genys ir šarka“, „Išbėgs išbėgs pelė“ savaip parodo imitacinius judesius. * Įsirengia iš rastų grupėje daiktų „kirpyklą“, „polikliniką‘ ir pan. * Žino ir naudoja kai kurias sąvokas: „režisierius“, „aktorius“, „spektaklis“ ir kt. * Baigęs vaidinti nusilenkia žiūrovams. * Aptaria su draugais, suaugusiaisiais savo ir kitų vaidmenis. |
|  | **MUZIKA IR ŠOKIS**   * Klausydamas muzikos šypsosi, džiaugiasi, ploja rankom, trepsi, moja ar pan. * Žaidinamas pedagogo atsiliepia to paties aukščio garsu, intervalu. * Dalyvauja muzikiniame dialoge su suaugusiuoju: bando kartoti tą patį ritminį ar melodinį motyvą. * Pritaria klausomam muzikos kūrinėliui vaikiškais muzikos instrumentais, aplinkos daiktais. * Pats renkasi ir „groja‘ norimu muzikos instrumentu. * Dainuoja daineles savo žaisliukams. * Balsu atkartoja gamtos, mechaninius garsus, garsažodžius. * Žaidžia muzikinius žaidimus „Paukšteliai dieną ir nakčia“, „Katinėlis ir pelytė“, „Slėpynės“, „Nykštukas – batukas“ ir pan. * Su pedagogu žaidžia imitacinius muzikinius garso ir ritmo žaidimus su plastikinėmis lėkštėmis, popieriaus lapais, būgneliais, žvangučiais, pagaliukais, lazdelėmis, barškučiais į palangę, į suoliuką. * Žaidžia muzikinį žaidimą „Šokame – stop“. * Žaidžia muzikinius pirštukų žaidimus „Mylimas pirštukas“, „Kopūstėlis“, „Zur zur malina“. * Bėga, eina rateliu, įsikibę į spalvotą gumą klausomos muzikos tempu. * Atlieka imitacinius gyvūnėlių (kiškučio, meškutės, paukštelių ir pan.) judesius ratelyje. * Ploja, trepsi, linguoja susikabinę abiem rankomis porose. * Susikabinę porose „važinėja“ didelėje erdvėje. * Natūraliai juda tekamaisiais judesiais. | **MUZIKA IR ŠOKIS**   * Klausosi įvairių stilių, žanrų, muzikos kūrinių ar jų ištraukų atliekant imitacinius judesius (aktyvus muzikos klausymas). * Pasakoja, kokias emocijas žadina muzika, kokius instrumentus girdi ir pažįsta. * Žaidžia su instrumentų paveikslėliais, klausydamas instrumentinės muzikos. * Žaidžia muzikinius ratelius salėje, grupėje, lauke. * Kuria melodijas mįslėms, vardams, patarlėms. * „Groja“ savo kūnu, aplinkos daiktais, vaikiškais instrumentais pritardamas šokiams, dainelių, instrumentinių kūrinių intarpuose, įžangose. * Mėgdžioja gamtos garsus. * Bando savo balso galimybes žaisdamas vokalinius žaidimus: „Padainuok aukštai – žemai, storai – plonai“, „Pamėgdžiok operos solistą ir rokerį“. * Kuria savo ritmus dalyvaudamas ritminiuose dialoguose su mokytoju, kitais vaikais. * Kaip atlikėjai dalyvauja darželio koncertuose. * Kartu su suaugusiuoju gamina instrumentus: lietaus lazdą, barškutį, tarškynę. * Kuria savo dainelę, šokį. * Grupėje dalyvauja „Talentų šou“, domisi šiuolaikiniais muzikos atlikėjais. * Dainuoja kanonu nesudėtingas daineles. * Žaidžia muzikinius žaidimus „Dirigentas ir orkestras“, „Miško orkestras“, „Išgirsk ir pakartok“. * Skanduoja ritmines skanduotes, palydi jas judesiais. * Grupėje, namuose dainuoja išmoktas daineles. * Atlieka savo „partiją“ dainuojant nesudėtingas 2–3 taktų dvibalses daineles. * Atlieka ritmiškus judesius 2, 3, 4 dalių metro kūrinėliuose, greitėjančiu ir lėtėjančiu tempu. * Žaidžia lietuvių liaudies muzikinius ratelius: „Žvirbli, žvirbli“, „Genys ir šarka“, „Kanapėlė“, „Aš pasėjau linelį“ ir pan. * Šoka lietuvių liaudies šokius poromis, po keturis, susikabinę įvairias būdais: „Malūnėlis“, „Žilvitis“, „Maišas yra“ ir pan. * Sudaro, sumažina ir padidina ratą šokio ar ratelio metu. * Šoka sudarydami du ratus, dvi eiles. * Šoka įvairių tautų šokius, žaidimus „Gyvatėlė“, „Draugystės šokis“, „Kiaulė grikiuose“, „Sirtakis“ ir pan. |
| **ESTETINIS SUVOKIMAS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Domisi, gėrisi, grožisi aplinka, meno kūriniais, menine veikla.  *Esminis gebėjimas*  Pastebi ir žavisi aplinkos grožiu, meno kūriniais, džiaugiasi savo ir kitų kūryba, jaučia, suvokia ir apibūdina kai kuriuos muzikos, šokio, vaidybos, vizualaus meno estetikos ypatumus, reiškia savo estetinius potyrius, dalijasi išgyvenimais, įspūdžiais. | * Klausosi muzikos kūrinėlių. * Sutelkia dėmesį pamatęs ryškius, spalvingus daiktus. * Klausosi ir imituoja gamtos garsus. * Klausosi sekamų pasakėlių, eilėraštukų. * Stebi vaikiškus spektaklius, klausosi koncertėlių darželio salėje. * Keliais žodžiais papasakoja matyto spektaklio, koncerto įspūdžius. * Vartydamas knygeles pastebi patikusias iliustracijas, jas komentuoja, reaguoja garsu, mimika. * Kartu su auklėtoja puošia gimtadienio stalą, grupės patalpas. * Džiaugiasi ir rodo suaugusiam savo ir kitų šventinę aprangą, jos aksesuarus: batelius, suknelę, skarelę ir pan. * Sutelkia dėmesį, komentuoja pastebėjęs darželio patalpose ar teritorijoje ryškius puošybos elementus, parodos eksponatus. | * Klausosi įvairaus žanro muzikos kūrinių, juos komentuoja. * Aptaria jo aplinkoje esančius meno kūrinius. * Tvarkingai elgiasi su kūrybinėmis priemonėmis. * Pastebi spalvų, formų grožį. * Vertina savo ir draugų kūrybinius darbelius. * Varto dailės, architektūros albumus, komentuoja. * Klausosi įstaigoje vykstančių „gyvų“ koncertų (profesionalių muzikantų). * Žaidžia garsais, žodžiais, garsažodžiais. * Pastebi spalvų nuotaikas aplinkoje, kūriniuose. * Suaugusiųjų padedami, dalyvauja kūrybiniuose konkursuose, projektuose, festivaliuose, parodose, vertina pateiktus kūrybinius darbelius, pasirodymą. * Su auklėtoja atnaujina grupės aplinką, ją puošia, siūlo savo idėjas. * Dalyvauja įstaigos renginiuose, šventėse, pasirodymuose. * Lankosi Kybartų kultūros centre, Kybartų bibliotekose vykstančiose meno kūrinių, fotografijų parodose. * Stebi ir komentuoja draugų vaidinimus, į įstaigą atvykstančius spektaklius. * Komentuoja girdimų instrumentų skambesį, muzikos nuotaiką. |

**SĖKMINGAI BESIUGDANTIS**

|  |  |  |
| --- | --- | --- |
| **INICIATYVUMAS IR ATKAKLUMAS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Didžiuojasi savimi ir didėjančiais savo gebėjimais.  *Esminis gebėjimas*  Savo iniciatyva pagal pomėgius pasirenka veiklą, ilgam įsitraukia ir ją plėtoja, geba pratęsti veiklą po tam tikro laiko tarpo, kreipiasi į suaugusįjį pagalbos, kai pats nepajėgia susidoroti su kilusiais sunkumais. | * Džiaugiasi pasiektu rezultatu, savarankiškai ieško kontaktų su suaugusiuoju, bendraamžiais. * Stengiasi pats apsirengti, nusirengti. * Pats bando tvarkytis žaislus, drabužėlius ir kt. * Bando padėti, paguosti draugą. * Tęsia pradėtą žaidimą, nors ir iškyla nedidelės kliūtys. | * Užkalbina į grupę atėjusius svečius, palaiko pokalbį. * Lengvai priima suaugusiojo pasiūlytas priemones, žaidimo būdus ir pats toliau kuria žaidimą. * Priima draugų kvietimą žaisti, pats siūlo idėjas veikti, deda pastangas jas įgyvendinti. * Pratęsia pradėtą žaidimą kitą dieną, siūlo draugams jį tęsti. |

|  |  |  |
| --- | --- | --- |
| **TYRINĖJIMAS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5(6) metų vaikai** |
| *Vertybinė nuostata*  Smalsus, domisi viskuo, kas vyksta aplinkui, noriai stebi, bando, samprotauja.  *Esminis gebėjimas*  Aktyviai tyrinėja save, socialinę, kultūrinę ir gamtinę aplinką, įvaldo tyrinėjimo būdus (stebėjimą, bandymą, klausinėjimą), mąsto ir samprotauja apie tai, ką pastebėjo, atrado, pajuto, patyrė. | * Laisvai juda grupės erdvėje, domisi kas, kur yra. * Parodo save, savo kūno dalis. * Žaisdamas, stebi ką daro kitas vaikas, kartu žaidžia. * Pats pasiima žaislus, priemones, padeda juos į vietą. * Žaidžia žaidimą „Surask daiktą“. * Žaidžia sensorinius didaktinius žaidimus: „Pauostyk“, „Paragauk“, „Užsimerk“, „Ką girdi?“ * Bando įvairius garso išgavimo būdus, panaudodamas aplinkos daiktus, savo kūną (beldžia, tuksena, kūno perkusija ir t. t.). * Pavadina kai kuriuos gyvūnus, paukščius, pažįsta kai kuriuos augalus. * Skiria kelias daržoves, vaisius pagal skonį, išvaizdą. * Pastebi ir nusako, koks oras. | * Tirpina sniegą, užšaldo vandenį, piešia ant šlapio popieriaus. * Tyrinėja daiktus ant šviesos stalo, šviesos dėžučių. * Stebi ir tyrinėja gamtos reiškinius, kuria gamtininko kalendorių. * Prižiūri daržą gamtos centre ir lauke (stebi, matuoja). * Žaidžia žaidimus „Plaukia – skęsta“, „Karšta – šalta“ „Atpažink draugą“, „Surask tinkamą paveikslėlį“, „Atspėk, ką valgai“. * Atlieka bandymus su balansinėmis svarstyklėmis. * Žaidžia su kortelių rinkiniais „Pavojingi daiktai“, „Naminiai ir laukiniai gyvūnai“. * Išbando magnetą grupės aplinkoje, lauke. * Su auklėtoja kuria išvykos žemėlapį. |

|  |  |  |
| --- | --- | --- |
| **PROBLEMŲ SPRENDIMAS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Nusiteikęs ieškoti išeičių kasdieniams iššūkiams bei sunkumams įveikti.  *Esminis gebėjimas*  Atpažįsta ką nors veikiant kilusius iššūkius bei sunkumus, dažniausiai supranta, kodėl jie kilo, suvokia savo ir kitų ketinimus, ieško tinkamų sprendimų ką nors išbandydamas, tyrinėdamas, aiškindamasis, bendradarbiaudamas, pradeda numatyti priimtų sprendimų pasekmes. | * Mėgindamas spręsti konfliktą, mėgdžioja suaugusiojo kalbą, veiksmus. * Bando įveikti kliūtį keletą kartų. * Prašo suaugusiojo pagalbos, jei kas nors nepavyksta. * Žaidžia sumodeliuotus žaidimus „Kaip atgauti žaisliuką“, „Kaip įdėti į dėžutę“, „Pagydyk lėlytę“, „Ką daryti, jei sušlapo drabužėliai?“. * Atlieka nesudėtingus pavedimus. * Savo jausmus, norus reiškia mimika, žodžiais, veiksmais. | * Žaidžia labirintų žaidimus. * Siekdamas aukštai esančio ar užkritusio daikto, panaudoja šalia esantį daiktą, žaislą. * Dalyvauja diskusijose: „Kaip manai, kodėl…?“, „Mūsų grupės problemos“ „Kodėl mums nepavyko“. * Tyrinėdamas, bandydamas pasirenka sau tinkamiausias priemones, komentuoja, kodėl jas pasirinko. * Prašo padėti, klausia patarimo. * Pasirenka iš kelių pasiūlytų sprendimo būdų. |

|  |  |  |
| --- | --- | --- |
| **KŪRYBIŠKUMAS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Jaučia kūrybinės laisvės, spontaniškos improvizacijos bei kūrybos džiaugsmą.  *Esminis gebėjimas*  Savitai reiškia savo įspūdžius įvairioje veikloje, ieško nežinomos informacijos, siūlo naujas, netikėtas idėjas ir jas savitai įgyvendina. | * Plėšo atsitiktines formas iš balto, spalvoto popieriaus. * Stato, konstruoja, dėlioja dėliones, mozaikas. * „Muzikuoja“ su grupėje esančiais daiktais, vaikiškais instrumentais. * Eksperimentuoja su modelinu, moliu, druskos tešla, sniegu, smėliu. * Kartu su auklėtoja puošia grupės patalpas prieš šventes. * Klausydamas muzikos, atlieka elementarius laisvus, ritmiškus judesius. * Žaisdamas bando dainuoti „savo daineles“. * Pats išbando pasirinktas dailės priemones: taškuoja, brūkšniuoja, keverzoja įvairaus dydžio teptukais, flomasteriais, kreidelėmis, pieštukais. * Serviruoja, puošia stalą savo žaisliuko šventei. * Suteikia aplinkos daiktams kitas funkcijas (kaladėlė – telefonas) ir jais žaidžia. | * Išradingai panaudoja gamtinę medžiagą savo kūrybiniuose darbeliuose. * Aplikuoja, kuria vitražus, panaudodamas aplinkoje esančias medžiagas (žurnalus, gofruotą kartoną, plastiko atliekas ir pan.). * Iliustruoja muzikos kūrinius dailės priemonėmis. * Savo idėjas išreiškia dailės, piešimo priemonėmis. * Atlieka kūrybinius darbus grupelėmis ir po vieną. * Panaudoja tapybos, piešimo, dekupažo, koliažo, skrebinimo ir kt. dailės technikas, jas tyrinėja. * Susiplanuoja laiką, eigą ir atlieka kūrybinį darbą, žaidimą. * Tęsia pradėtas istorijas, patys jas kuria, komentuoja. * Kuria melodijas tekstams, savo daineles. * Jaučia, kokias linijas, spalvas pasirinkti išreiškiant emocijas, jausmus. * Tapo, lipdo su tradicinėmis ir netradicinėmis priemonėmis, jas išradingai panaudoja. * Gamina knygeles, kvietimus, atvirukus šeimos nariams, atributiką, reikalingą šventėms. * Eksperimentuoja su popieriumi, jo faktūromis, spalvomis. * Improvizuoja su vaikiškais instrumentais, aplinkos daiktais, kurdamas savo ritmus. * Groja grupės „orkestre“, sukuria savo orkestrinį kūrinį. * Kuria savo spektaklį su auklėtoja, parenka drabužius, scenografiją. * Maišo spalvas savo nuožiūra, džiaugiasi išgautais atspalviais. * Kuria savo eilėraščius, miniatiūras, jas iliustruoja. * Kuria imitacinius judesius muzikiniams žaidimams, dainelėms. |

|  |  |  |
| --- | --- | --- |
| **MOKĖJIMAS MOKYTIS** | | |
|  | **Vaikų veiksenos** | |
| **Vertybinė nuostata, esminis gebėjimas** | **1,5–3 metų vaikai** | **3–5 (6) metų vaikai** |
| *Vertybinė nuostata*  Noriai mokosi, džiaugiasi tuo, ką išmoko.  *Esminis gebėjimas*  Mokosi žaisdamas, stebėdamas kitus vaikus ir suaugusiuosius, klausinėdamas, ieškodamas informacijos, išbandydamas, spręsdamas problemas, kurdamas, įvaldo kai kuriuos mokymosi būdus, pradeda suprasti mokymosi procesą. | * Apžiūrinėja aplinkos daiktus, klausinėja ką su jais daryti, juos naudoja žaidimuose. * Vienas ir su draugais stato, konstruoja, dėlioja dėliones. * Noriai žaidžia naujus žaidimus. * Žaisdamas mėgdžioja įvairius gyvūnus, žmones. * Dėlioja žaislus, daiktus pagal dydį, spalvą. | * Renka informaciją įvairiais būdais: varto knygeles, enciklopedijas, klausinėja apie jose esančią informaciją, su suaugusiaisiais naršo internete. * Žaidžia žaidimus: „Paliesk ir atpažink“, „Uostau, ragauju“. * Užduoda atvirus klausimus suaugusiems apie jį supančius reiškinius, objektus „kodėl“, „kaip“, „kada“ „iš kur atsiranda“. * Pastebi ir išbando grupėje naujai atsiradusias priemones, žaislus. * Sprendžia galvosūkius. |

**ANTRASIS SKIRSNIS**

**UGDYMO METODAI**

Mokykloje-darželyje naudojami tokie ugdymo metodai, kuriais siekiama sudaryti sąlygas vaikui atsiskleisti. Tikslingai taikomi metodai pažadina vaiko smalsumą ir pažinimo džiaugsmą, suteikia laisvę vaikų mintims ir veiksmams, provokuoja vaikų individualius atsakymus, moko gerbti draugų idėjas, skatina savarankišką požiūrį. Taip gilinamas vaikų sveikos gyvensenos, kaip visumos, kur viskas tarpusavyje susiję, supratimas. Visa tai diegiama per vaiko tyrinėjimus, atradimus, žaidimą, žaismingas ir patrauklias situacijas, pasidalinimą su kitais savo mintimis, įspūdžiais, jausmais, potyriais. Metodai atspindi veiklos būdus, stimuliuoja pačių vaikų aktyvią veiklą, jungia pedagogų ir vaikų pastangas siekti bendro tikslo. Metodai nukreipti į visuminį vaiko ugdymą, dėmesys paskirstomas visų gebėjimų ugdymui. Pasirinkti ugdymo metodai atitinka vaikų amžių, galimybes, individualius poreikius. Ugdymo būdus bei metodus pedagogas gali laisvai rinktis, lanksčiai, kūrybiškai taikyti. Pedagogai renkasi tokius metodus, kurie padeda geriausiai pasiekti ugdymo tikslus ir uždavinius, padeda skleistis kiekvieno vaiko individualybei. Pedagogas kartu su vaikais turi surasti tik jiems patogius, tinkamus ugdymo metodus.

**Ugdymasis žaidimu.** Žaidimas – pagrindinė vaiko veikla ir ugdymosi metodas, ugdymosi būdas. Jis, kaip savarankiška veikla, traukia, džiugina ir ramina vaiką. Žaidimas – universalus ugdymo metodas, turintis ypatingą reikšmę asmenybės brendimui: turi didelę įtaką vaiko kūrybinių galių plėtotei, padeda formuotis socialiniams įgūdžiams bei socialinei adaptacijai; skatina vaikų teigiamas emocijas, padeda natūraliu būdu sukoncentruoti dėmesį į ugdomąją veiklą. Tai rimta protinė veikla, skatinanti vaiko gebėjimų formavimąsi, plečiant ir taikant aplinkinio pasaulio pažinimą, ugdant kalbą.

**Kūrybinė pedagogo ir vaiko sąveika.** Pedagogas įtraukia vaikus į veiklą gera idėja, tema, probleminiu klausimu, įdomia informacija, netikėtomis medžiagomis ir kt., nuolat bendrauja su vaikais, pastebi jų interesus, norus, gebėjimų lygį, pateikia patarimų, informacijos, praturtina vaikų patirtį, siekia vaiko kūrybos, interpretacijos, atradimų, bandymų.

**Ugdymosi situacijų sudarymas atvirais ir probleminiais klausimais.** Pedagogas savo kalba, veiksmais iš dalies kuria ugdymo(si) situacijas, žadindamas vaikų iniciatyvas ir dalyvavimą („netiesiogiai“ kurdamas situaciją, ją „netiesiogiai“ valdydamas, „nukreipdamas“ vaiko energiją numatyta kryptimi, „nukreipia“ vaiko žaidimą tinkama kryptimi); užduoda vaikams klausimus tam tikra seka, kurie skatina vaikus pagalvoti apie visai naujus dalykus, išbandyti naują veiklą, skatina įgyti naują patirtį, skatina tyrinėti; pateikia probleminius klausimus, kurie skatina ieškoti atsakymo, spręsti problemą. Auklėtojas neprimeta savo nuomonės.

**Ugdymas pavyzdžiu.** Pedagogas žaismingai, išraiškingai ką nors veikia vaikų akivaizdoje ir skatina jį mėgdžioti, pradeda kokią veiklą ir perleidžia savarankiškai tęsti vaikams. Pedagogas veikia drauge su vaikais kaip žaidimo ar veiklos partneris, mimika, elgesiu, veiksmais, daiktais modeliuoja tai, ką tikisi perduoti vaikams. Vaikai mokosi vieni iš kitų, mažesni mokosi iš vyresnių.

**Situacinis-spontaniškas ugdymas.** Vaikas pats pasirenka veiklą, turi sumanymą ir jį išplėtoja. Pedagogas plėtoja vaiko inicijuotą pokalbį, žaidimą, eksperimentą ar kitą veiklą, keičia numatytą veiklą pagal iškilusią vaiko idėją, problemą, sumanymą, atsiskleidusią patirtį. Pritaria vaiko veiklai, ją gerbia, laiko vertinga patirtimi, išplėtoja vaiko inicijuotus pokalbius, žaidimus, reaguoja į vaiko klausimus. Ugdymui panaudojamos netikėtai susidariusios situacijos.

**Ugdymas skatinamas sukuriant ir keičiant tinkamą aplinką**. Įrengiamos vaiko veiklai patogios erdvės, parenkamos kūrybiškumą, eksperimentavimą, saviraišką skatinančios priemonės, žaislai, informacijos šaltiniai, simboliai, užrašai, ženklai ir kt. Naujos priemonės pristatomos originaliai, įdomiai, parodomi veikimo su jomis būdai. Aplinka keičiama pagal vaikų sumanymus ir norus. Sudaromos sąlygos vaikui veikti netrukdomam, pačiam pasirinkti priemones, veiklą, žaidimų draugus.

**Projektų metodas.** Matomas vaikų kūrybiškumas, jie vienas kitą konsultuoja, išmoksta surasti naudingą informaciją, siūlo temą, priima sprendimus, įgyja pasitikėjimo savo jėgomis.

**Komandinis darbas.** Veikiama mažose grupelėse, patys renkasi žaidimo, veiklos būdą. Auklėtojos pareiga – suteikti galimybę tyrinėti, kurti, tobulėti.

**Inscenizavimas.**Jo metu vaikui siūloma įsivaizduoti, įsijausti į kurį nori veikėją, suvaidinti veikėjo poelgius įvairiose situacijose, laisvai reikšti mintis, jausmus, išsakyti nuomonę.

**Eksperimentavimas.** Tai aktyvi veikla, kurios metu vaikai kaupia patirtį, diskutuoja, sutelkia dėmesį, samprotauja, kritiškai mąsto, sprendžia problemas, įsimena, suvokia.

**Viktorina.** Žinių patikrinimas su įvairiomis judriomis pertraukėlėmis (saugaus eismo, sveikos mitybos, kalbos, tautosakos ir kt.).

**„Minčių lietus“.**Ugdytiniai skatinami per trumpą laiką pateikti kuo daugiau idėjų.

**Interviu.** Auklėtoja pateikia vaikui klausimus arba pasiūlo paklausinėti draugą tam tikra tema, o po to papasakoti ar nupiešti ką sužinojo.

**„Kalbantys pirštukai“.** Jo esmė imituoti pirštų judesiais sakomą tekstą.

**„Autoriaus kėdė“.**Suteikia galimybę pristatyti savo darbą, pateikti turimą informaciją, išklausyti savo grupės draugus, skatina bendravimą ir kt.

**„Minčių ežys“.** Auklėtoja lentoje piešia ežį ir vieną spygliuką sugalvodama 1 rudens požymį, vaikas nupiešia spygliuką; jeigu jis pasako rudens požymį ir t.t.

Galimi ir kiti vaikų ugdymo metodai ir būdai, atitinkantys svarbiausius ikimokyklinės ar priešmokyklinės grupės veiklos principus:

* patirtinio vaiko ir pedagogo kūrybinės sąveikos (bendravimo, bendradarbiavimo, idėjų veiklai pasiūlymo, iššūkio) metodai;
* vaikų tarpusavio sąveikos skatinimo (problemų sprendimo, diskusijų, vaikų projektų, bendrų kūrybinių darbų) metodai;
* motyvuojantieji (pagyrimas, pritarimas, palaikymas) metodai;
* ugdymo pavyzdžiu (modeliavimo) metodai;
* refleksyviojo mokymosi metodai;
* imitaciniai, interpretaciniai, kūrybinio ugdymo(si) skatinimo metodai;
* ugdančiosios aplinkos kūrimo metodai.

**TREČIASIS SKIRSNIS**

**UGDYMO PRIEMONĖS**

Ugdymo turinio įgyvendinimo sėkmingumą lemia ne tik tinkamas metodų parinkimas, bet ir ugdymo(si) aplinka, joje esančios ugdymo priemonės. Ugdymo(si) aplinka yra neatsiejama ugdymo(si) turinio dalis, padedanti siekti ikimokyklinio ugdymo programos tikslų.

Ugdomoji aplinka aprūpinta įvairiomis priemonėmis, skatinančiomis vaiko aktyvumą, norą pažinti, stebėti, kurti, tyrinėti, ieškoti, atrasti, bendrauti ir bendradarbiauti. Erdvės vaikų veiklai ir priemonės išdėstytos orientuojantis į vaikų interesus, kylančius sumanymus, žadina savaiminį perėjimą nuo vienos veiklos rūšies prie kitos.

Grupių aplinka padalinta į įvairaus dydžio saugias, jaukias, estetiškas, artimas namų aplinkai veiklos erdves: kūrybinei veiklai, pažintinei-tiriamajai veiklai, aktyviam judėjimui, kūrybiniams-vaidmeniniams žaidimams. Aplinka pertvarkoma atsižvelgiant į vaikų amžių, poreikius, ugdymo tikslus, tėvų lūkesčius. Ugdymo(si) aplinkoje yra įrangos ir priemonių, pritaikytų ir berniukams, ir mergaitėms. Vaikams žaisti ir bendrauti sudaromos sąlygos ir už grupės ribų. Įstaigoje įrengta salė, pritaikyta vaikų meninei veiklai ir renginiams, bei sporto salė, skirta vaikų judriajai veiklai. Lauke įrengtos aikštelės vaikų žaidimas. Grupių baldai, įranga, ugdymo(si) priemonės, žaidimų aikštelės yra patrauklios, saugios, patogios ir vaikams lengvai prieinamos. Vidaus patalpos yra tinkamai apšviestos, vėdinamos, jose palaikoma tinkama temperatūra.

Grupių aplinkoje ir salėse vaikams gausu bendro naudojimo priemonių (kūrybiniams ir siužetiniams žaidimams, vaikų vaidybai, dailei, muzikai, judėjimui, pažintinei ir tiriamajai veiklai):

* priemonės vaikų fizinio aktyvumo, sveikatos ir saugos gebėjimams plėtoti;
* priemonės tyrinėjimui, pažintiniams gebėjimams plėtoti;
* priemonės bendravimo ir kalbos gebėjimams plėtoti;
* priemonės kūrybingumo, meniniams ir saviraiškos gebėjimams plėtoti;
* priemonės ir įvairūs žaislai įvairiems vaikų sugalvotiems vaidmeniniams;
* techninės ir vaizdinės priemonės.

Priemonių tikslas – motyvuoti ir skatinti vaikus pačius aktyviai veikti: kurti, tyrinėti, atrasti, pasirinkti, tobulinti savo praktinius gebėjimus, eksperimentuoti, būti kūrybiškais.

**V SKYRIUS**

**U**G**DYMOSI PASIEKIMAI IR JŲ VERTINIMAS**

Vaikų pasiekimų ir pažangos vertinimas padeda pedagogui išsiaiškinti, ar jo organizuojamas vaikų ugdymosi procesas yra kokybiškas, pasitikrinti, ar išsikelti ugdymo siekiai garantuoja vaiko fizinę, socialinę, emocinę, meninę ir pažinimo raidą.

Vaikų ugdymosi pasiekimai – tai ugdymo procese įgyti vaikų gebėjimai, žinios ir supratimas, nuostatos, apie kuriuos sprendžiama iš vaikų veiklos ir jos rezultatų. Vaikų ugdymosi pažanga – tai vaikų pasiekimų ūgtelėjimas per tam tikrą laikotarpį.

Vertinimas yra ciklas, kurį sudaro šie etapai: vaiko pažinimas, planavimas, duomenų dokumentavimas, informavimas (žr. 2 paveikslą).

Vaikų pasiekimų vertinimas neatsiejamas nuo ugdomosios veiklos planavimo. Planuodamas veiklą, pedagogas numato planuojamus visos grupės vaikų ir konkretaus vaiko pasiekimus (žr. 1 priedą).

**Vaiko pasiekimų vertinimas – nuolatinis procesas,**jis vyksta visus mokslo metus. Ikimokyklinio amžiaus vaikų pasiekimų ir pažangos vertinimas įstaigoje atliekamas pagal 18 vaiko ugdymo(si) sričių.

Pedagogai nuolat ir įvairiais būdais renka įrodymus apie vaikų pasiekimus: stebi ir užrašo, fotografuoja, daro garso ar vaizdo įrašus, kaupia vaikų darbelius, išsaugo jų skaitmeninę kūrybą, kalbasi su vaikais, vaiko tėvais (globėjais), kitais specialistais. Pasiekimas fiksuojamas bet kuriuo metu, kai pastebimas naujai atsiradęs ar patobulėjęs vaiko gebėjimas, kurį įrodo keli jo veiklos ir jos rezultatų pavyzdžiai.

1. **Pasiekimų vertinimo tipai.** Priklausomai nuo vertinimo tikslų naudojami diagnostinis, formuojamasis ir apibendrinamasis pasiekimų vertinimo tipai:

* *Diagnostinis vertinimas* – tai vaikui pažinti ir pirmiesiems jo ugdymosi žingsniams ikimokyklinio ugdymo grupėje numatyti skirtas vaiko žinių ir supratimo, gebėjimų ir nuostatų vertinimas. Vertinimas atliekamas tada, kai ikimokyklinio ugdymo auklėtojas pradeda dirbti su nauja vaikų grupe, kai į vaikų grupę ateina naujokas, kai išryškėja nauji vaikų ugdymosi poreikiai, siekiant pažinti vaikus ir numatyti artimiausius jų ugdymosi žingsnius. Jis taip pat naudojamas aiškinantis, ar pasiekti iškelti vaiko ugdymosi uždaviniai, kokia yra vaiko pažanga per numatytą laikotarpį, kokie individualūs jo ugdymosi poreikiai. Kai reikia išsiaiškinti vaikų poreikius ir numatyti artimiausius jų ugdymosi žingsnius, ikimokyklinio ugdymo auklėtojas vertindamas stengiasi atsakyti į šiuos klausimus:

Kokie kiekvieno vaiko ir vaikų grupės ugdymosi poreikiai, ypatybės?

Kokius pasiekimų žingsnius yra pasiekę grupės vaikai?

Kokie geriausi kiekvieno vaiko ir vaikų grupės pasiekimai?

Kokios yra vaikų ugdymosi patirtys?

Į kokius pasiekimus pagal Pasiekimų aprašą ir Priešmokyklinio ugdymo bendrąją programą orientuotis planuojant ugdymą artimiausiu metu?

Kokių gali iškilti vaikų ugdymosi sunkumų?

Ko vaikas pasiekė per numatytą laikotarpį?

* *Formuojamasis vertinimas* – kasdienio vaiko ugdymosi situacijų stebėjimas, apmąstant, kaip vaikas įsitraukia į veiklą, kaip elgiasi, kas kiekvienam iš jų sekasi, kur reikia pagalbos, kaip vertėtų pakreipti veiklą, kad geriau atitiktų kiekvieno vaiko ugdymosi poreikius, kokie vaikų siūlymai ir t. t.Vaikas nuolat skatinamas, jam laiku teikiama parama ir pagalba. Kartu su vaiku aptariama, ką jis nuveikė, išmoko, kas patiko ir ką dar norėtų nuveikti, numatomi tolesni veiklos žingsniai.Ikimokyklinio ugdymo auklėtojo atliekamas vaiko veiklos stebėjimas ir reagavimas į tai, kas vyksta, yra labai svarbi vertinimo dalis, skatinanti vaiko gebėjimų ir nuostatų, žinojimo ir supratimo plėtotę. Tam nereikia specialių vertinimo įrankių (klausimynų, stebėjimo protokolų ar pan.) ir specialiai tam skirto laiko. Stebėdamas vaiko(-ų) veiklą, elgesį, savijautą ugdymo procese pedagogas ieško atsakymų į šiuos klausimus:

Ką nori nuveikti vaikas ir kaip jis siekia savo tikslo?

Ką veikia ir kokius gebėjimus ugdosi vaikas?

Kas vaikui geriausiai sekasi?

Kokios pagalbos vaikui reikia? Padėti dabar ar palaukti?

Ar vaikui įdomi ugdomoji veikla?

Ar tinka vaikui ugdymosi aplinka ir sąlygos?

Kokie vaiko ugdymo būdai sėkmingiausi?

Kaip kitą kartą geriau parinkti veiklą, aplinką, kad būtų skatinama vaiko pažanga?

* *Apibendrinamas vertinimas* – vaiko ugdymosi pagal įstaigos ikimokyklinio ugdymo programos dalį (pvz., vienerius metus) ar visą programą (pvz., nuo 3 iki 6 metų) rezultatų įvertinimas. Nustatoma, ko vaikas pasiekė, ar vaiko ugdymosi pasiekimai atitinka įstaigos ikimokyklinio ugdymo programoje numatytus rezultatus, kokia vaiko pažanga, kokios jo stiprybės ir tobulintinos sritys? Apibendrinamojo vertinimo metu pedagogas ieško atsakymų į tokius klausimus:

Ko buvo siekiama ir kiek pasiekta per vertinamąjį laikotarpį?

Kuriose ugdymosi srityse vaiko pasiekimai yra akivaizdžiai matomi, kuriose – nežymūs?

Kokia vaiko pažanga išryškėjo skirtingose vaikų ugdymosi pasiekimų srityse?

Kokios išryškėjo vaiko stipriosios ir silpnosios ugdymosi pusės?

Kokie nenumatyti rezultatai išryškėjo (pozityvūs ar negatyvūs)?

1. **Pasiekimų fiksavimas.** Svarbiausi vaiko pasiekimus atskleidžiantys įrodymai kaupiami pasiekimų aplanke. Tai vaiko darbelių, užduotėlių, rinkinys, vaikų kalbos (samprotavimai, žodinė kūryba ir kt.), veiklos stebėjimo užrašai, pedagogų įrašai, anketos tėvams, pastabos, komentarai apie vaiko pasiekimus, rodantys vaiko pažangą per tam tikrą laiko tarpą. Į pasiekimų aplanką dedami tik tie įrodymai, kurie apie vaiko žinias ir supratimą pasako ką nors nauja, t. y. rodo jo tobulėjimą, išryškina vaiko gabumus, interesus, atskleidžia ugdymosi poreikius. Vaiko pasiekimų aplanke pateikiami visų vaiko ugdymosi pasiekimų sričių įrodymai. Aplanke pateikiami įrodymai aprašomi: nurodoma data, vaiko amžius, kontekstas, kas inicijavo veiklą (vaikas ar suaugęs asmuo), tai buvo individuali ar grupės veikla, trukmė, kontekstas, ugdymosi pasiekimų sritis ir žingsnis, veiklos aprašymas, ką jis atskleidžia ir aprašymą parengusio pedagogo vardas, pavardė (2 priedas).

Keliant vaiką į kitą grupę, sukauptas aplankas perduodamas vaiką ugdysiančiam pedagogui. Auklėtojai sudaro sąlygas tėvams nuolat susipažinti su vaiko pasiekimų aplanku.

1. **Vaiko pasiekimų vertinimo dalyviai.** Pagrindiniai vaiko pasiekimų ir pažangos **vertintojai** yra grupėje dirbantys pedagogai, bet vertinime dalyvauja ir kiti su vaiku dirbantys specialistai: meninio ugdymo (muzikos) pedagogas, logopedas, socialinis pedagogas, psichologas, patys vaikai, tėvai (globėjai).

Pedagogai ir kiti specialistai, vertindami vaikų pasiekimus, bendradarbiauja, aptaria su vertinimu susijusią informaciją, priima bendrus sprendimas dėl ugdymo tikslų koregavimo. Meninio ugdymo (muzikos) pedagogas, logopedas, socialinis pedagogas, psichologas 2 kartus per mokslo metus vaiką ugdantiems grupės pedagogams rašytine forma teikia apibendrinamąją vertinimo informaciją, kuri įsegama į vaiko pasiekimų aplanką.

Meninio ugdymo pedagogas visiems ugdytiniams pildo muzikos pasiekimų lentelę (3 priedas). Logopedas auklėtojams perduoda logopedines pratybas lankančių vaikų vertinimo informaciją – Mokinių specialiųjų ugdymosi poreikių (išskyrus atsirandančius dėl išskirtinių gabumų) pedagoginiu, psichologinių, medicininiu ir socialiniu pedagoginiu aspektais įvertinimo ir specialiojo ugdymosi skyrimo tvarkos aprašo, patvirtinto Lietuvos Respublikos švietimo ir mokslo ministro 2011 m. rugsėjo 30 d. įsakymu Nr. V-1775, 5 ir 8 priedus). Socialinis pedagogas pateikia vertinimo informaciją apie socialinės rizikos ir socialiai remtinose šeimose gyvenančius vaikus (4 priedas). Psichologas užpildo ir grupės auklėtojui pateikia konsultuojamų vaikų vertinimo informaciją (5 priedas).

Pedagogas tariasi su vaiku, kurį jo darbelį ar nuotrauką įdėti į aplanką, skatina pakomentuoti, kodėl. Vaikas lygina, komentuoja savo piešinius, kitus darbelius įvardija, kas nepavykdavo, o dabar pavyksta. Taip jis mokosi pakomentuoti savo gebėjimų tobulėjimą.

Kiekvienų mokslo metų pradžioje ugdytinių tėvai supažindinami su Ikimokyklinio amžiaus vaikų pasiekimų aprašu, kad geriau suprastų, ko gali pasiekti įstaigoje ugdomas jų vaikas. Tėvai suteikia informaciją apie vaiką, dalyvauja anketinėse apklausose, išsako lūkesčius dėl vaiko ugdymosi pasiekimų, reiškia savo nuomonę apie pasiektą vaiko pažangą, padeda vaikams įveikti sunkumus ten, kur prasčiausiai sekasi. Taip pat tėvai informuojami apie jau turimus vaiko pasiekimus, susitariama, ko bus siekiama artimiausiu laikotarpiu.

1. **Vertinimo duomenų apibendrinimas ir panaudojimas.** Informacija apie vaikų pasiekimus ir pažangą aktuali patiems vaikams, tėvams, kitiems pedagogams, specialistams, administracijai. Atlikus vaikų pasiekimų ir pažangos vertinimą, informacija analizuojama ir aptariama. Vertinimo rezultatai aptariami 2 kartus per mokslo metus. Sukauptų įrodymų pagrindu spalio–lapkričio mėn. ir balandžio–gegužės mėn. Ikimokyklinio amžiaus ugdytiniams pagal įstaigos ugdymo programoje nurodytas 18 ugdymosi pasiekimų sričių ir pasiekimo žingsnius sudaromos vaikų pasiekimų diagramos. Rudenį įvertinama vaikų turima patirtis ir gebėjimai, kas sekasi geriau, kas sunkiau, numatomi vaikų ugdymo prioritetai, kryptys, būdai, tikslai ir uždaviniai. Pavasarį pateikiamos išvados apie išryškėjusius pasiekimus ir tobulintinas sritis, atlikta vertinimo rezultatų analizė parodo individualią vaikų pažangą, pasiektą per metus, ugdymo metodų ir formų veiksmingumą, nurodo ugdymo proceso tęstinumo gaires. Tarpiniai vaikų pasiekimų vertinimai atliekami, jei išryškėjo didelės ugdymo spragos.

Vaiko pasiekimų apibendrinimo duomenys (pasiekimų diagramos, priedai) įsegami į pasiekimų aplanką.

Vertinimo medžiaga yra konfidenciali ir aptariama individualiai su vaiko tėvais (globėjais) reikalui esant su specialistais, kurie gali suteikti vaikui pagalbą – skirti logopedo, socialinio pedagogo, psichologo ar kitų specialistų konsultacijas. Tėvai su grupės pasiekimais yra supažindinami grupės susirinkimų metu, o su individualiais vaiko pasiekimais supažindinami asmeniškai, individualių pokalbių metu. Tėvams apibendrinta informacija pateikiama jiems suprantamai ir aiškiai.

Vaiko darbai, elgsena, išgyvenimai aptariama su pačiu vaiku individualiai.

Vaikų vertinimo informacija remiamasi rengiant įstaigos strategiją, metinį veiklos planą, atliekant įstaigos veiklos įsivertinimą, planuojant grupės ugdomąją veiklą.

**VI SKYRIUS**

**NAUDOTA LITERATŪRA IR ŠALTINIAI**

1. Bernotienė R., Jankauskienė L., Jonynienė L., Juraitienė I., Rudienė A. 2015. *Jūsų vaikas ikimokyklinukas*. Vilnius: UAB „Lodvila“.
2. Gražienė V. 2009. *Projektų metodo pagrindai.* Vilnius: Gimtasis žodis.
3. Gražienė V., Jonynienė V., Rudienė A. 2015. Jūsų vaikas priešmokyklinukas. Vilnius: UAB „Lodvila“.
4. *Ikimokyklinio amžiaus vaikų pasiekimų aprašas.* 2014. Klaipėda: UAB „Baltic Printing Hous“.
5. *Ikimokyklinio ugdymo metodinės rekomendacijos*. 2015. Klaipėda: UAB „Baltic Printing Hous“.
6. *Monkevičienė O*., Glebuvienė V. S., Stankevičienė K., Mazolevskienė A. Montvilaitė S., Jonilienė M., Kerulienė I., Mauragienė V. 2011. Metodinis leidinys priešmokyklinio ugdymo pedagogams.
7. Szarkowicz D. 2012. *Stebėjimas ir refleksija vaikystėje.* Klaipėda: UAB „Baltic Printing Hous“.
8. *Jungtinių Tautų vaiko teisių konvencija.* 1995 m. liepos 3 d. Nr. I-983, Vilnius.

––––––––––––––––––––––––––––––––––

**PAVEIKSLAI IR PRIEDAI**



*1 paveikslas.* **Ikimokyklinio ugdymo rezultatai**

**Vaiko pažinimas**

**(**informacijos apie vaiką kaupimas:

stebime, klausome, pasižymime, fiksuojame)

**Vertinimo planavimas Duomenų**

(numatomi / koreguojami  **dokumentavimas**

Vertinimo ir ugdymo, (sukauptos informacijos tikslai, uždaviniai, turinys, apie vaiką analizė

Vertinimo metodai) panaudojimas)

**Informavimas apie ugdymo(si) pasiekimus**

(dalijimasis informacija apie daromą vaiko pažangą su

vaiku, tėvais, pedagogais)

1. *paveikslas.* **Vertinimo ciklas**

**Kybartų mokyklos-darželio „Ąžuoliukas“**

**ikimokyklinio ugdymo programos**

**1 priedas**

**„\_\_\_\_\_\_\_\_\_“ GRUPĖS UGDOMOSIOS VEIKLOS TRUMPALAIKIS PLANAS**

**Trukmė**: nuo 201..... metų \_\_\_\_\_\_\_\_\_\_\_mėn. \_ d. iki \_\_\_\_\_\_\_\_\_\_\_mėn. \_ d. (*skliausteliuose nurodyti 1 ar 2 savaitės*)

**Ugdomosios veiklos pavadinimas** (veiklos tema, ugdomasis projektas, problema)

**Vaiko ugdymo uždaviniai.** Siekti, kad vaikas: ­­­­­ \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­­\_\_\_\_\_­­­­­­­­­­­­­­­­­­­­­­­­\_\_

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**Ugdymosi aplinka ir priemonės:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Vaikų amžius:\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

|  |  |  |
| --- | --- | --- |
| **Vaikų pasiekimai** | **Vaikų idėjos ir sumanymai** | **Veiklos formos ir idėjos vaikų veiklai** |
| **Ikimokyklinio amžiaus vaikai:**  **Priešmokyklinio amžiaus vaikai:** |  | **Visos grupės veikla** |
| **Lygiagrečiai tobulėjantys kiti pasiekimai** | **Veikla grupelėmis** |
|  | **Individuali veikla** |
| **Tėvų (globėjų), specialistų idėjos, pagalba, dalyvavimas** | | |
|  | | |
| **Vaikų pasiekimų refleksija, idėjos dėl tolesnio ugdymosi. Savo veiklos refleksija** | | |
|  | | |

Parengė \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_ (parašas, (-ai) (vardas (ai), pavardė (-ės)

**Kybartų mokyklos-darželio „Ąžuoliukas“**

**ikimokyklinio ugdymo programos**

**2 priedas**

**VAIKO VERTINIMO MEDŽIAGOS APRAŠYMO FORMA**

|  |
| --- |
| **Stebimo vaiko vardas, pavardė, amžius** |
|  |
| **Kontekstas** |
|  |
| **Inicijavo vaikas ar suaugęs asmuo** |
|  |
| **Individuali veikla ar grupės veikla** |
|  |
| **Tikslas** |
|  |
| **Data** |
|  |
| **Trukmė** |
|  |
| **Veiklos (stebėto atvejo) aprašymas** |
|  |
| **Ką atskleidžia aprašymas?** |
|  |
| **Ugdymosi pasiekimų sritis ir žingsnis** |
|  |

Parengė \_\_\_\_\_\_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_\_(parašas, (-ai) (vardas (ai), pavardė (-ės)

**Kybartų mokyklos-darželio „Ąžuoliukas“**

**ikimokyklinio ugdymo programos**

**3 priedas**

**KYBARTŲ MOKYKLOS-DARŽELIO „ĄŽUOLIUKAS“**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_ GRUPĖS UGDYTINIO \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*(grupės pavadinimas) (vardas, pavardė)*

**\_\_\_\_\_\_\_\_\_\_\_\_\_\_\_\_\_\_\_\_\_\_MUZIKOS PASIEKIMŲ VERTINIMO LENTELĖ**

*(mokslo metai)*

|  |  |
| --- | --- |
| **Kas gerai sekasi?** | |
| **Ruduo** | **Pavasaris** |
|  |  |
| **Kas sunkiau pavyksta?** | |
| **Ruduo** | **Pavasaris** |
|  |  |
| **Žingsnis** | |
| **Ruduo** | **Pavasaris** |
|  |  |

**IŠVADOS IR NUMATOMI UGDYMO TIKSLAI**

|  |
| --- |
| **Kas gerai sekasi ?** |
| **Ruduo** |
|  |
| **Kas sunkiau pavyksta?** |
| **Ruduo** |
|  |

Meninio ugdymo pedagogė \_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)

**Kybartų mokyklos-darželio „Ąžuoliukas“**

**ikimokyklinio ugdymo programos**

**4 priedas**

**KYBARTŲ MOKYKLOS-DARŽELIO „ĄŽUOLIUKAS“**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_ GRUPĖS UGDYTINIO \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*(grupės pavadinimas) (vardas, pavardė)*

**\_\_\_\_\_\_\_\_\_\_\_\_\_\_\_\_\_\_\_\_\_\_SOCIALINIO PEDAGOGO VERTINIMO LENTELĖ**

*(mokslo metai)*

|  |  |
| --- | --- |
| **Ruduo** | **Pavasaris** |
| **Problema** | **Problema** |
|  |  |
| **Uždaviniai** | **Uždaviniai** |
|  |  |
| **Forma, metodai** | **Forma, metodai** |
|  |  |
| **Rezultatai** | **Rezultatai** |
|  |  |

Socialinė pedagogė \_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

(parašas) (vardas, pavardė)

**Kybartų mokyklos-darželio „Ąžuoliukas“**

**ikimokyklinio ugdymo programos**

**5 priedas**

**KYBARTŲ MOKYKLOS-DARŽELIO „ĄŽUOLIUKAS“**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_ GRUPĖS UGDYTINIO \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

*(grupės pavadinimas) (vardas, pavardė)*

**\_\_\_\_\_\_\_\_\_\_\_\_\_\_\_\_\_\_\_\_\_\_PSICHOLOGINIO VERTINIMO LENTELĖ**

*(mokslo metai)*

|  |  |
| --- | --- |
| **Ruduo** | **Pavasaris** |
| **Galios** (nurodomos mokinio (vaiko) pažinimo, veiklos organizacijos, elgesio, asmenybės ir kt. stipriosios sritys, palyginti su teorinės normos standartais ir mokinio (vaiko) individualiais gebėjimais). | **Galios** (nurodomos mokinio (vaiko) pažinimo, veiklos organizacijos, elgesio, asmenybės ir kt. stipriosios sritys, palyginti su teorinės normos standartais ir mokinio (vaiko) individualiais gebėjimais). |
|  |  |
| **Sunkumai** (nurodomos mokinio (vaiko) pažinimo, veiklos organizavimo, elgesio, asmenybės ir kt. silpnosios sritys, palyginti su teorinės normos standartais ir mokinio (vaiko) individualiais gebėjimais). | **Sunkumai** (nurodomos mokinio (vaiko) pažinimo, veiklos organizavimo, elgesio, asmenybės ir kt. silpnosios sritys, palyginti su teorinės normos standartais ir mokinio (vaiko) individualiais gebėjimais). |
|  |  |
| **Numatomi ugdymo tikslai** | **Numatomi ugdymo tikslai** |
|  |  |

\_\_\_\_\_\_\_\_\_\_\_\_\_\_\_ \_\_\_\_\_\_\_\_ \_\_\_\_\_\_\_\_\_\_\_\_\_\_\_\_\_\_\_\_\_\_

(pareigos) (parašas) (vardas, pavardė)